text:
Sankaare Muhammed el Mustafa wul Bederdiin
Wul Bederdiin, gooto e Muritaninaaɓe ɓurɓe dowlude to bannge politik, baɗɗo nguurndam fof he haɓanaade nuunɗal nder renndo, e yooltude hujjaaji ñoolaaɓe e heedaaɓe, sankiima ñalnde 7 oktoobar 2020 to Tisi-Usu (Tizi-Ouzou) to Alaseri, to o safrotonoo ko ina wona lebbi tati. Teŋre makko artiraa he Nuwaasoot ko ñalnde aset 10 oktoobar 2020. Ko oon jamma kadi o wirnaa. Jamaanu keewngu nootiima e wir-wirnde makko, tee daande ko wootere, « Muritani waasii ɗoo neɗɗo tedduɗo, baɗɗo nguurndam fof e hare ngam potal e nuunɗal ».
Ndeen hare, o fuɗɗii ɗum ko gila he kitaale 1960 nde o tawtoraa cosgol senndikaa jannginooɓe arab, o toɗɗaa e yiilirde mum, hade makko waɗeede hooreejo mum e hakkunde 1966 e 1969. Omo jeyaa e yimɓe seeɗa sosɓe Dillere ngenndiire demokaraasi (lollirnde MND) ñalnde 1 abril 1968 to Tokomaaji. O nanngaama e cili keewɗi o sokaa sabu o aybinii fenaande walla o ɗaɓɓii nuunɗal.
Omo jeyaa e ɓe Dillere makko politik nelnoo yo njooɗodo e Goomu kalfinaangu geɗe renndo yonta laamu Goomu Konu ngam Kisal Ngenndi (CMSN) e hitaande 1979 ngam fewjude ƴellitgol ɗemɗe ngenndiije.
Omo jeyaa e yimɓe ɓurɓe maantinde e teskeede to Suudu sarɗi hakkunde 2007 e 2013 sabu laaɓtugol haala makko ngam yettinde caɗeele miskineeɓe e tooñaaɓe.
Fedde Ɓamtaare Pulaar he Muritani e Fooyre Ɓamtaare ine ndennda sunu e ɓesngu makko e Muritani no diidorinoo sabu ngal baasal mawngal.
Innaa lillaahi wa innaa ileyhi raaji’uun.


c: text/html

text:
ñalawma teddiniraaɗo haɓaade rafi sidaa e nder Afirik
Saakitaama ñannde : Hesɗintinaama ñannde :
Ñalawma hande o min njewtata ko yowiti e ñalawma tediniraado haɓaade rafi sidaa e nder Afrik. Jeewtidiiɗo men e Ko mbiiɗon wiyete ko Ibrahima Ba gooto e ardiibe kawtal pelle dariinde ngam haɓaade rafi joorngal o e leydi senegaal. Omo haalaana en ɗoo holi peeje mbaɗetea haa fooloɗen rafi sidaa e nder Afirik. O haali kadi hol ko foti wonde darnde mawɓe leyɗelle Afirik e ndee hare. Timminirten yewtere nde ko e jaadigal gooto et sukaaɓe naalankooɓe biyeteeɗo Ndey Jaara Gaye omo tawe e fedde Yontam.

robotstxt: allowed

filter: keep


text:
Jaaynde wiyeteende Alakhbar.info, saaktunoonde ‘’yeewtere hakkunde Abdel Asiis e saaysaaye Iraknaajo’’, bayyinii kadi, ñalnde alarba 15 mee 2013, winndannde ɗo wiyaa wonde hooreejo leydi ndii bismiima to galle laamorɗo too, gayi ɓuji njulaagu dorog. Gooto e ɓeen nii, jeyaa ko yimɓe ɓe Interpol (fedde adunaare haɓotoonde bonanndeeji) yiylotoo hannde. Heen gooto kadi, ko ñaawoore Muritani yiylotoo ɗum.
Alakhbar wiyi ɓe keɓii naatde leydi men ndii e cili keewɗi ngam tawtoreede batuuji keewɗi rewo-malinaaɓe njuɓɓintunoo e Muritani.
Mo Interpol yiylotoo oo, wiyetee ko Seriif wul Taheer ; omo yooɓtoraa jeyeede e yimɓe addunooɓe ndiwoowa mbiyeteeka Boeing to rewo Mali e hitaande 2009, ndimndunooka fotde tonuuji 10 dorog. Mo ñaawoore Muritani yiylotoo oo noon wiyetee Amar Siidi Ahmed wul Hama. Ñaawoore Muritani fawiino e makko kuugal kasoo ñalnde 29 marse 2010, nder hafeere anndiraande « Merzeb » sabu golle ownugol, kanko e ownooɓe 19 woɗɓe, jeyanooɓe e dahnooɓe españool en ñalnde 21 noowammbar 2009, hakkunde Nuwaasoot e Nuwaadibu. Tonngoode doosiyee makko e ndeen hafeere ko 280/010. Ɓee ɗiɗo, ina naata leydi ndii, ina njalta, tawi «hay gooto meeɗaa wiyde ɗum en ‘’qaala’’».«Ɓuri ɗoon bonde nii, e wiyde Alalhbar, so ɓe ngarii boowal diwooje Nuwaasoot ɗoo, ɓe njipportoo ko ɗo saal teddungal ɗoo, hade maɓɓe yiyndirde e Abdel Asiis, gooto e maɓɓe fof bannge mum ».
Alakbar seednii won ɓeen dipolomaat en jeyaaɓe leyɗe hirnaange. Jaaynde ndee wiyi wonde ɓeen mbiyii wonde Seriif wul Taheer ina anndiraa golle bonɗe e nder Saahal e Saharaa, tee, so ɓe caaktii ko ɓe nganndi koo, ɗuum maa liɓ laamuuji e nder diiwaan hee.
Interpol. Interpol ko dottere konngol engele ‘’International Police’’, woni Polis hakkunde leyɗeele. Ko ɗum njuɓɓudi winndere cosaandi ñalnde 7 settaambar 1923, kalfinaandi gollondiral hakkunde polisaaji leyɗeele. Innde mayri e Farayse ko ‘’Organisation internationale de police criminelle (OIPC)’’. Joɗnde mayri woni ko to wuro Lyon, to Farayse. E ndi jogii birooji 7 diiwaniiji to Arsantiin, Kamaruun, Koddiwaar, Salwadoor, Kenyaa, Taylanndaa, Simmbaabuwee yantude e joɗnde to Fedde Ngenndiije Dentuɗe. 190 leydi ina njeyaa e Interpol. Leyɗe 7 keɓtinaaɗe e winndere ɗe njeyaaka heen, ko ɗeeɗoo : Koree rewo, Kiribati, Mikroonesi, Palaos, Salomon, Tawalu, Wanuatu. Leyɗe tati, jowitiiɗe e Pays-Bays, ɗe keɓtinaaka e winndere ndee, ina njeyaa heen, ɗeen ngoni : Aruba, Curaçao, e Saint-Martin. Njuɓɓudi ndii toppitii ko geɗe paatuɗe e njeeygu e peewnugol dorog, ownugol, laɓɓingol kaalis, pelle warhoore, e warhoore hakkunde leyɗe. Doosɗe mayri ina kaɗi ndi naatde e politik e fiyakuuji toɗɗiiɗi leydi ngootiri, walla warhoore konu, maa politik walla diine walla leƴƴi.


text:
- andal noftirol arandewol baafol babirawo bafol beraajo dadirawo dalu/daluki demgal mandi derdiko dimkare duubi ko sali fijirde bul fijowo fottinol futtinol ga'nyo haa abadan hage hokkowo umrore hotowol kampaniwa kenol maugol kuude kuudi lamar lawol lawol matotiral leppol lesdi gine lesdi ingila likitajo nyi'e limgal kuude lode bu'e mantoje mardo andal maube leydi na'e turanko'en nasaraaku nbasu/dubbe ngesa/babal siutare njobari nokkure nde haadai nudum tefi pofle sa'ore woore sappo e tati seude narral siutare ta'erdum tekli yerdago yiddu'dum zamanu ɓesngu ɓinngel keccel
- Japanko'en Najeriya Namibiyanjo Yidde gonga aebe


text:
Ƴellitaagol Aadee e Neɗɗaagu Mum, ko tiitoonde deftere he fannu Fittiyaagal- psychologie- he ɗemngal Pulaar
Kala ɗo neɗɗo lemii e taariindi walla neesu (nature) so o ndaartindiima no moƴƴi walla o luggiɗiniima heen miijitogol makko, ma o yiy heen walla o tawa heen kaawise walla kaawniiɗe. Nde tawnoo huunde kala ene moofti sirlu, sirlu goodegol majjum kono kadi sirluuji guurgol majjum walla mbiyen pirfirli keddogol majjum. Ɗiin sirluuji ene kollira njuɓɓudi cañiindi, ndi ene teeŋtina taweede caggal ɗiin sirluuji, junngo geno karallo, ñeeñɗuɗo cañoowo ndiin njuɓɓudi, so tawii kay ko wonande goongɗinɗo goodaangal oon geno.
Kono haysinno ko mo hakkille mum ooñorii e sikkitaade goodaangal geno gooto tagɗo (puɗɗuɗo) kala goodal ne, o daɗataa e yiyde njuɓɓudi neesu (nature) mooftunɗi sirluuji ɗi kala nde kuñtanaɗen heen gootel eɗen mugee ngam kaawise, kono kadi eɗen keɓa heen hirjo e yiɗde ɓeydaade asde mbele ma en njetto ɗaɗi ɗiin sirluuji.
Kono denndaagal terɗe goodal peeñinooje njuɓɓudi neesu e sirluuji mum, mbele won heen ko ɓuri neɗɗo wonde kaawise? Nde tawnoo aadee he muulngo mum, o wayi ko hono no adunayel tokasel ni. Hono no leydi walla mbiyen ɓakkere ni, ɓanndu aadee ko ɓakkolinndu, ko ndu wulndu no wolkaaji dulɓittoɗi ni; ndiyam e ƴiiƴam ena doga he nder makko hono no maaje e caaɗli baltooji ni, he ɗaɗi e tekteki (tetteki) guurnooji terɗe makko no kala puɗe ni. Ngaandi aadee wonaa tan motoor tamɗo caaynol kala ɓosanɗe makko, kono kadi ko ndi resirdu ɗo ene moofta kala co’anɗe makko. He yeruuji daɓɓi tan, so en paami, neɗɗo ko huunde toownde he nder nooneeje goodal. Kono oon aadee wonaa garɗo tan ene ardi e timmal mum, alaa. O fuɗɗorii ko he waasde woodeede, caggal mum o woodaa he lohre. Ko he oon waylo-waylo timmal makko heɓaa. Ko ngaal goodal e oon waylo-waylo Ceerno Aamadu Sammba Demmbele ɓurɗo lollirde DAS, yiɗi yeewtande en he nder ndee deftere makko yaltunde ko ɓooyaani.
Deftere ndee e loowdi Mum
Neɗɗo, hono no mbiyɗen ni, tagaa ko he waylaade. So ceerno Mammadu Saalif Mbaay haalaniino en he deftere mum, “Cowagol e Kosamnɗinngol”, holno aadee fuɗɗortoo gila nde woni toɓɓere kañam ene wayloo haa o wonta tiggu o jibinee, Ceerno DAS kanum ko he tiggaagu fuɗɗorii. Ɗuum woni gila tiggu oo ene he ngonka mum ka o inniri “kawñitanɗe gume” haa yetto kellifuya. So tawii wallifiyanke gadano oo haalatnoo ko he guurɗeyeewal (biologie), DAS kanum haalata ko he ganndal peskelooji (psychologie), walla ganndal aadee fittiyaagal, hono no o inniri ɗum ni.
Deftere ndee haalata ko mawnugol suka e mahngo neɗɗaagu aade. E nde feƴtoo (feccoo) he lowe tati teskinɗe, ɗeen ngoni, a) tuggude gila e tiggaagu e boobaagu haa e ƴellitagol mum kuuɓtinngol; b) cukaaku gila he nehdi mum haa e jikkinde suka; c) sahaa joljole. Ɗuum woni tuggude e waylowaylooji joloowo haa yettii farweende jolɗo, haa heɓa sababuuji kellifuya.
Woni sabaabu winndude mo ndee ɗo deftere, Ceerno Aamadu Sammaba Demmbele wiyi en: “ Ko ngam rokkude denndaangal jannguɓe pulaar fartaŋŋe janngirde ngal gannde goɗɗe e alɗin’de humpito maɓɓe to bannge gannde tabitinteeɗe.”
Deftere ndee muulaa ko he ballal Miijorde Fulɓe Winndere, ko goomu denndinɗo annduɓe fulɓe heewɓe seertuɓe fannuuji, pelle pulaar, e hatanteeɓe leñol ngol fottitooɓe he nder lowre whatsapp, ngam daɗɗude pewje e hol no leñol Fulɓe yahrata yeeso.
Wallifiyanke O:
Ceerno Aamadu Sammba Demmbele jibinaa ko he hittande 1966 to wuro Jowol he nder Fuuta Tooro (Muritani). Caggal jaŋde leslesre e hakkundeere o yahi duɗal jaaɓihaaɗtirde o janngi toon haa o dañi seedanfaagu makko heɓindo (maitrse) he ganndal aadee he fannu pine leñɗi.
Ko o jannginoowo Feliyankaagal (philosophie) he duɗal laamuyeewal tolno hakkundeejo; ko o kebloowo kadi he duɗal safrooɓe e ŋarwinooɓe renndo e fannuuji, ganndal renndo e fittiyaagal e pinal leñɗi.
Ceerno DAS ko yimiyanke pulaar kadi winndiyanke. O wallifiima ko heewi hayso tawii suwaa muuleede.


text:
Jaɓɓorgo Pese Rewɓe
Pesol: rewɓe
Tawtingol sukaaɓe e rewɓe e golle renndo
Haaliyanke gooto meeɗii wiyde « Hakillaaji renndo ko mawɓe, faaro mum ko rewɓe, kono doole mum ko sukaaɓe ». So tawii...
Jaŋde rewɓe e nder Fedde Ɓamtaare Pulaar e Muritani : Juutagol...
Ñalnde 19 oktoobar 2018, FƁPM yuɓɓinii ɗo joɗnde mum ɗoo,kewu juutagol daawal ɗimmal eɓɓaande MANOS. Eɓɓaande ndee ko eɓɓaande...
8 marsa hikka (2018) , ñalngu winndereewu hakkeeji rewɓe
Ko e hitaande 1977, fedde Ngenndiiji Ndentuɗi toɗɗii ñalawma 8 marsa yo won « ñalngu winndereewu hakkeeji rewɓe ». Jibini nguuɗoo ñalngu noon ko...


text:
Mahude galleeji wallira ɓiɓɓe leyɗelle Afirik
Saakitaama ñannde : Hesɗintinaama ñannde :
Ñalawma hannde oo toɓɓere arr nde e yewtere Ko mbiiɗon yowiti e koɗorɗe faabu e nder Afirik.
Jeewtidiiɗo men wiyete ko Mamadu Muniru Lih. Kanko halfinaa ko yowiti e koɗorɗe e nder leydi Senegaal. Ma o haal Holko saabi leydi Senegaal darnii eɓɓo mahde teemedere ujunere koɗorɗe e leydi ndin. Holi ndarnde joomum darotoo haa heɓa e ɗen koɗorɗe ? Holko woni fayida faabu koɗorɗe e nder Afirik?
Men njokkodir kadi e yewtere nde Abdulaay Dikko jooɗaniiɗo Rfi fulfulde to Mali.
Timminta yewtere nde ko naalannke biyeteeɗo Bakari Kande


text:
1) Ñaawoore mum
Asakal muddo hoore ko farilla baɗɗiiɗo e kalaa juulɗo, debbo e gorko, suka e mawɗo, dimo e diimaajo, jogiiɗo ko ɓurti nguura mum, hono “deppas” mum, ñande juulde koorka.
2) Faayiida mum (“hikma” mum)
Faayiida gonɗo e yaltinde muddo hoore, hono nafoore mum, ko ɗumɗoo : laɓɓinde koorɗo o e pergitte, heɓɓaana ɗum gebbi gonɗi e koorka, tawi saabii ɗum ko kuddi e ƴettooje e ko nanndi heen, paggitaaɗi e nder lewru koorka ; haɗande miskineeɓe njelaari ñande juulde nde, mbele eɓe ndennda e juulɓe weltaare, ngati juulde ko ñalngu weltaare e weytaare.
Ibnu Abbaas (yo Alla wele ɗum) wiyi : “Nelaaɗo Alla (S.A.S.) farlii asakal muddo hoore, ngam laaɓɓinde koorɗo e pergitte, e ñaaminde miskineeɓe.” Habri ɗum ko Abuu Daawuuda e Ibnu Maajataa e Alhakiim : Nelaaɗo Alla (S.A.S.) wiyi : “ kaɗee ɓe yelaade ñalnde heen.” Habri ɗum ko Bayhaŋii.
3) Hol ko yaltintee ?
Yaltintee ko ko ɓuri heewde ñaameede, hono ko ɓuri wonde nguura e nokku ɗo jaltinoowo o hoɗi ɗo, ko wayi no maaro, e gawri, e gemhe, e “sayiira”, ko wayi no tamarooje e “reseŋ” (“raisins”) joorɗo, e kosam njoorɗaam, ekon.
4) No foti ko hoore yaltinta ?
Hoore fof yaltinta ko hamdaat, fotde kilooji ɗiɗi e capanɗe nay garaam (2,04 kg maa 2 kg e 40 g). E ɓetu men hannde, ko ɗum ɓuri lollude (jiccude). Abdallaahi Ibn Umaar, yo Alla wele mo (Y.A.W.) wiyi : “Nelaaɗo farlii asakal muddu hoore e dow kala gorko e debbo, dimo e diimaajo, suka e mawɗo, fotde hamdaat “sayiira”. Habri ɗum ko Buƴaari e Muslim.
Abuu Sayiid Alƴudaarii (Y.A.W.) wiyi : “Amin ndokkatnoo e yonta Nelaaɗo Alla (S.A.S.) hamdaat ñaamde, walla taamarooje, maa “sayiira” walla kosam njoorɗam, maaɗum “resee” joorɗo. No tottirtenoo ndeen e yonta Nelaaɗo nii, ko noon tan de tottirtu mi, mi woppataa.”
5) Hol nde muddo hoore yaltintee ?
Ina sella yaltinde muddo hoore ko adii juulde balɗe ɗiɗi, walla ñalawma gooto. Ngati Ibnu Umar ina waɗatnoo noon, yoga e annduɓe njiyaani heen baasi. Kono, ko ɓuri timmude, ko tuggude e fajiri subaka juulde haa faayi ko adii pummirgal seeɗa. Ngati, Nelaaɗo Alla (S.A.S.) wiyi : “kala tottuɗo muddo ko adii juulde (pummirgal) woni muddo jaɓaaɗo. Kala tottuɗo muddo caggal pummirgal, ɗum ko sadak tan, no sadakeeji ɗii ni.” (Abuu Daawuuda e Ibnu Maajataa e Alhaakim)
6) Holi totteteeɗo muddo hoore ?
Tottateeɓe asakal muddo hoore ko njeetato ɓe Alla yamiri e nder deftere mum yo totte. Ɓeen ngoni : 1.Waasɓe. 2.Miskineeɓe. 3.Gollotooɓe e asakal : renndinooɓe e reenooɓe ɗum. 4.Woownateeɓe : yimɓe hesɓe e diine. 5. Ñamliiɓe : eɓe tottee fotde ko ɓe ñamlii ko, haade ɓe ngala. 6.Waɗooɓe jihaadi : hono daraniiɓe ɓamtude diine. 7.Soottotooɓe : yiɗɓe yaltude e kalfaandi. 8.Toobɓe e ɗanngal : toobɗo ena heɓa fotde ko ina yettina mo e nokku makko. Ɓeeɗo njeetato, kaala heen tottaaɗo ina yona. Kono noon, ko waasɓe ɓe, e miskineeɓe ɓe ɓuri haandude heen. So a tottii ko ɓuri gooto e njeetato ɓe, alaa fof ko bonnata.
7) Hol fotɓe yaltineede ?
Gorko, ina waɗɗii ɗum yaltinanande : .1.Joom suudu mum (hay sinno debbo o ina jogii).2.Jiknaaɗo makko (so tawii oon jogaaki).3. Maccuɗo makko. E raɓɓiɗinaade kala mo sariya waɗɗini e makko ñaamninde (nafkude). 4.Ɓiyiiko (so jogaaki).
8) Teskuyaaji (wasiyaaji)
Jooni noon, tesko no moƴƴi :
– Kala mo alaa ko ɓuri nguura mum ñalawma gooto, waɗɗaaki ɗum yaltinde muddo, ngati Alla wiyi : “Alla de fawaani hay gooto ko waawaa.” SIMOORE 2, AAYE 254.
– So a yaltinii muddo hoore, a feccii ɗum heewɓe, alaa ko bonnata. So heewɓe ne njaltinii, tottii gooto, alaa ko bonnata.
– Asakal muddo hoore eggetaaake : ɗum ittetaake e nokku, fayree nokku goɗɗo, so wonaa tawi ko alaa e sago.
– So tawii alanaama lor, waasde yaltinde geɗel gootel tan (maaro tan, walla gawri tan) ina moƴƴi, wonande jaltinoowo ko heewi. Yeru: jaltinoowo fotde koye joy (5), yaltinta ko 10,2 kg (kilooji sappo e teemedde ɗiɗi garaam) fotde 2,04 kg * 5. Omo waawi waɗirde nii :
a.) O itta heen kilooji nay (4 kg), o waɗta ɗum kaalis ;
b.) O heddoree kilooji jeegom e teemedde ɗiɗi garaam (6,2 kg) maaro, walla gawri : kala mo o rokki muddo hoore (maaro, walla gawri), o waɗdana ɗum heen kaalis ko soodiri mbaarudi.
– Reende maslahaa tottateeɓe ɓe ina moƴƴi, nde tawnoo yonta men hannde huunde fof ko kaalis : anndude potɗo totteede gawri tan, maa maaro tan, walla gawri e kaalis, maa maaro e kaalis, e ko nanndi heen.
Bun Umar LIH


text:
Kala bone baɗɗe, so jam maa ina yalta heen, yo ɗe ñallu mbaala !
Haa hannde Mbiruuji ko ko ndikkondiri, lammba ko ko daɗɗi, gollotooɓe SNIM ina njokki geddere liggey. Ko goonga geɗal laamu ɓuri heewde, kono firtaani ko SNIM yeñtini fof ko laamu jeyi haa ko ina ronka huuɓnude aadi mum e gollotooɓe.
Eɗen ciftora tuma nde Heyyin halfinanoo ngardiigu SNIM, laamɗo leydi e oon sahaa naamndinooma yo o faabo AWO. O holliti tan ko SNIM wonaa “gertogel ngel ɓoccooɗe kaŋŋe”, ngel laamu huutortoo e kala sahaa. Mawɗo leydi ittaani ngardiigu makko.
Majjere ina hela suudu teddundu, ganndal ina mahtoo huɓeere nde alaa ɓale.
Adinooɓe ardaade SNIM ndonnaani Mohammed Abdallaahi wul Wudaa ndee borjeende. Duuɓi 45 jahduɗi e pinal njeñu, mbaawka, karallaagal, kam e ɓooyal SNIM sompude araaraay hurum, kisal e ɓamtaare, nani bonnee, tawi curo alaa, kajo woodaa. Ardinooɓe SNIM, ɓeen jaambareeɓe, heewnooɓe ganndal, anndunooɓe kala gollal ko hurum e fotde foti teeŋtinireede njahii, kono ɗaldii Muritani e sosiyetee keewɗo faayiida, keewɗo semmbe, tammbiiɗo ngooroondi ɓamtaare kam e ƴellitaare ndenndaandi men.
Ina teskaa, tuggi 2010 haa 2014 ko kitaale baɗɗe faayiida sanne, sabu toowgol njaru oogaandi e nder winndere ndee no diidorinoo. Sosiyeteeji oogo mawɗi, ko wayi no BHP Billiton Ostraali, Vale do Rio Doc, Rio Tintoo kuutorii pawnaari mum en ko e wallitde, wellitde e weltinde gollotooɓe, hesɗitinde heen kaɓirɗe gollorɗe, heblude haralleeɓe liggotooɓe, comii heen, fof ko ngam tabital duumingal e ɓamtaare yuɓɓunde gollorde e gollotooɓe mum en.
Sosiyetee SNIM e hoore mum dañii ngeen fartaŋŋe sabu pawnaari mum tolnii e oon sahaa ko e miliyaaruuji 5 dolaar tawi faandaare ndee wonnoo ko miliyaaruuji 2 dolaar. E dow yamiroore laamu mbaɗngu ɓesnge ngee ko nge mum, siifi yo teemedere (100) miliyoŋ dolaar yaltine soodee laaɗe diwooje ngenndi Muritani, toppitoo heen heblo haralleeɓe, kaɓirɗe kam e kuutorɗe jahdooje heen. Haaɗaani ɗoon sabu ɓe ciifi kadi yoo sappo e jeegom (16) miliyaar uggiya yaltine ngam jokkitde boowal laaɗe diwooje mo Najah Major Works mo Ahmed Saalek Saharaawiy halfinanoo, ñaami kaalis haa laaɓi, golle ndarii, tawi alaa kaaloowo. So en mbaɗtii heen gardiiɗo SNIM ko sosiyetee oo jogii geɗe mum fof, gila e ñaamdu, yardu, koltu, nehdi sukaaɓe caggal leydi, e ko ɓuri hulɓinaade wiyeede njoɓdi makko lewru tolnii ko e 7 750 000 mbuuɗu (miliyoŋaaji jeeɗiɗi e teemedde jeeɗiɗi e capanɗe joy ujunere ugiyya).
Mbiɗo goongɗini sinno 10% (sappoɓal) e ndii pawnaari hokkanooma liggotooɓe ina waawnoo ndee wolde waasa woodde.
Rewindtooɓe, joom en ganndal en paamiino SNIM rewaani laawol, haa addi leeltugol keɓal seedanfaagal Iso 14001.
Alaa ko waawaa e baaba muuɗoowo leydi
Wulaango jamma accidtaake gooto, gollotooɓe Nuwaadibu, ndeen paamii kaa ngonka barkinaani, torii laabi limtinɗi jooɗodaade e ardiiɓe SNIM, ndonki, ɓe njoɗɗini reentino yowre golle, ñalaaɗe 25, 26, e 27 lewru feebariyee 2015 tawi ko waktuuji 2 ñalawma kala. So tawii ɓe keɓaani sago maɓɓe ko ɓe geddooɓe golle haa laaɓa ñalnde 02-03-2015, ɓe tawta ɓe Suwoyraat.
Waali mo Daklet Nuwaadibu Mohammed Faal wul Ahmed Yuraa noddi yonaaɓe gollotooɓe (delegeeji) kam e kalfinaaɗo kattanɗe neɗɗiije (Directeur des RessourcesHumaines “DRH”) hono Bah wul Shumaad batu patamlamu. Nanondiral waɗi e dow toɓɓe tati, ngam udditde kaaldigal hakkunde SNIM e delegeeji Suwoyraat.
– Teddinirde daɗɗugol joɗnde delegeeji Suwoyraat ñalnde talaata 03-03-2015, waktu 11ɓo;
– Udditde kaaldigal kakkunde SNIM e delegeeji Suwoyraat ñalnde alkamiisa 05-03-15 waktu 10ɓo;
– Nuldude e yuɓɓinde joɗnde ngam haaltidde e delegeeji liggotooɓe Suwoyraat.
Caggal ciifondiral ngal, ɓooytaani delegeeji Nuwaadibu kollitaa wonde nanondiral ngal firtiima. Ndee ooñaare, e wasre addani Nuwaadibu geddude golle haa laaɓi ñalnde talaata 03-03- 2015.
Kalfinaaɗo kumpital SNIM ina lutti wiyde haa hannde SNIM ina jokki huuɓnude aadi mum e tabitinde fayndaare mum. Kono won ko faamotaako.
Feere lori, naat, mi takko maa
Jaagorgal kalfinaangal petroŋ, jakawe kam e oogo, hono Ahmed Saalem wul Beshiir, e kalfinaaɗo ngardiigu SNIM hono Muhammed Abdallaahi wul Wudaa, njuɓɓinii lappol fayde Nuwaadibu e Suwoyraat ngam yettinde nelal, nelal ngal jaabetaake. E jonɗe maɓɓe ko ɗum ɓe kaali : “ɓamtee liggey nde kaaldigal wooda walla njokke joɗnde SNIM udda”. Eskey ko ɗum woni haala mawɗo buduru ? Mate ɓe paamaani maaytere (mboofu) SNIM, ko maayde wuro Suwoyraat kam e gure koɗɗe e laawol laana njoordi Suwoyraat haa Nuwaadibu ? Ko maaygol faggudu leydi Muritani, ko uddugol caltiri (filiales) SNIM no ndiidorinoo, ndeke ko maaygol e eggere kisal e nder leydi ndii no woorunoo ? Maa mbiyaa nguurndam jibinande leydi Muritani ko e juuɗe yimɓe ɗiɗo tan woni. Mbele ɓe paamaani so SNIM yeeytaama, wontata ko ɓesnge wofiinge, wofiniinge arani. Mbele coodtoowo ngeen ɓesnge, ina jaɓa roondaade eɓɓaaɗe leydi no woorunoo ? Mbele ardataa ustude, e ɓeydude ɗaɓɓooɓe no nguurdi ? Yo Allah faabo.
So heege warii joom galle, feere feppi bona
Hannde, e Suwoyraat bankeeji, bitikaaji, fitiram golle en fof paayii sabu alaa ko woodi. Ko goonga Saharaa ina jogii geɗal kimmungal to bannge nguura e nder wuro Suwoyraat, kono kadi ko heewi ina ummortonoo e laawol laana njoordi. Waasde ngol woodde, ko firtaare, sabu ko coodgu kiisngu lomata.
En nanii ina wiyee sosiyetee mo Wul Baaya, Meer wuro Suwoyraat toppitinooɗo ndeenka fuɗɗiima ustude liggotooɓe mum.
Hol to meer wuro woni ? Hol to depitee woni ? Hol to senaatoor woni ? Mbele wonaa ɓe cuɓiranoo ko haa ɓe ndaroo ɓe ndadoo, ɓe njoolta hujjaaji suɓiiɓe ɓe ɓee ? Hannde kam en paamii, soklaani ko eɗen njuutnoo heen, sabu mawɗo ina faama ko haalanaaka.
Ko jalooɓe fowru ɓee ngoni warooɓe ɗum
Ndee hare fuɗɗiima juutde walla mbiyen juutii sanne, etee nde alaa poolgu, ko nde ustaare mawnde wonande keɓal SNIM sabu balɗe 30 wona balɗe tati. Gollorɗe SNIM fof kelii, won heen ndariima, laaɗe ndiyam nani e hawngo mayo ndarii ina padi oogaandi mum en. Etee eɗen nganndi kala ñalawma ko yoɓetee heen koo ina ɓurti doole,sabu tolniima e 16 000 dolaar/ñalawma. Hol daliilu mo ardiiɓe njogii haa tiiɗ-koyaagu e mawnikinaare mum en yettoo ɗoo.
Eɗen ñaagoo geno, nde o newnanta en, mbele joom doole, laamɗo miskineeɓe waasnaaɓe, e joom goonga en hono delegeeji, nde mbaawata jooɗodaade, ɓe kaaltida, ɓe nanondira, mbele jam ina dañee, mo woni kala heɓa fotde mum, e dow goonga e hurum, e nuunɗal e musiɗal, sabu SNIM ko jeyi leydi, mbele ndii ndenndaandi ina hisa, ɗifta, wuurta, dartoo, ɓamtoo, ƴellitoo, yeña, yeñña, yeñtina, mbele muritaninaajo fof ina wuura heen, ñaama, haara haa waɗta ahde, tawa ko e dow goonga, hurum, nuunɗal e nanondiral.
Haamiidu Mammadu Bah, Kalfinaaɗo jaŋde catal Fedde Ɓamtaare Pulaar Suwoyraat


text:
Firde gannde joom en pine ganniije: Hol no Baytul Hikmah walliri ɗemngal Arab ƴellitaade.
Ɗemngal Arab ko adii Islaam:
Ibn Khalduun, he nder deftere mum Muqaddimah, ene wiya ko Qur’aan adii won’de deftere winndaande he ɗemngal Arab, hayso tawii Ibn Ishaaq ne ene wiya, he nder deftere mum Siira (daartol nguurndal Nelaaɗo) wonnde, Warqa Ibn Nawfal ene winndatnoo defte ganndal nasraan (christianisme) he ɗemngal Arab, ɗe o firatnoo ummoraade he ɗemngal Ibraaniyya (Hebreu). Ko waawi heen won’de kala, daartol ene tabitini wonnde, haysinno binndol ene anndanoo he nder Arabeeɓe ko adii Islaam ne wonaano ko yaaji.
Hay he nder al-Qur’aan, Allah ene siforoo Arabeeɓe humam-binndeeɓe (Ummiyyiin). He wolde Badri, nde juulɓe ɓee pooli heeferɓe Makka haa ndahi heen heewɓe, yoga e maɓɓe ko maa coodtii nde keɓti ndimaagu mum en, kono heen ɓe ngalaano ko coodtorii ɓe kala heen baawɗo taraade e winndud Nelaaɗo Allah (Yoo Allah juul he mum hisna ɗum) wiyi wonata coodtordi mum ko janngin’de ɓiyɓe juulɓe sappo taraade e winndude.
Arabeeɓe ko anndiranooɓe waawde jime (poesie) kono ko adii Islaam hay ganndal gootal winndanooka he ɗemngal baadiyankooɓe Arabeeri (Jaziiratul-Arab). Ko ngoonga pine mawɗe ƴellitinooɗe he leyɗeele ganniije, ko wayno Misra (Egypt), Geres (Grece), Faaris (l’Empire Persane), Inndu (Inde) e Siin (Chine), fof so en ƴeewii e kartal wertaango ma en njiy ene taari Arabeeri, kono Arabeeɓe he ngaan saanga kanum en ko egga-hoɗa en he nder jeereende ngonnoo. Nguurndam saareyeejam tawetenoo tan ko to Worngo-arabeeri too (Yamen).
Caggal nde Islaam naati, addii mbayliigu patamlamu he Arabeeɓe he fannuuji keewɗi. Ene jeyyaa heen waylude ɗemngal maɓɓe ummoraade he won’de ɗemngal yimiyankeeɓe waɗti ɗum ɗemngal ɓurngal toowde he nder ɗemɗe aduna ɗee kala. Ngal wonti ɗemngal paggorngal ganndal, njulaagu e kumtondiral haajuuji hakkunde leñɗi aduna ɗii kala. Kono ɗuum finaani tan woni, alaa! Ene yonatnoo Arabeeɓe tan wiyde Allah suɓiima ɗemngal mum en jippinii heen Qur’aan mum tedduɗo o, ɓe katojinaani e hay ganndal gootal hankadi, kono wonaa noon ɓe mbaɗi. Ɓe mbiy ko so Allah suɓiima ɗemngal rokkii joom mum en teddungal potaani jaɓde daɗeede e hay ganndal gotal. Ɓe mbaɗi heen himme maɓɓe e ngaluuji maɓɓe ngam ƴellitde ɗemngal Arab e eggude he maggal denndaangal gannde goodnooɗe he oon saha. Ene jeyaa e ko addani ɗuum laataade, sooseede Baytul Hikmah.
Baytul Hikmah (Galle Ñeeñal):
Duuɓi keewɗi ko adii nde Baytul Hikmah sosetee, taw taaɓanɗe keewɗe mbaɗaama ngam ƴellitde pinal e ganndal he ɗemngal Arabeere he nder laamateeri Islaam. Tuggude gila e Khalifaaɓe feewɓe ɓee (Khulafaa’ ar-Raashiduun) haa yettii laamu Umawiyyah en, yonta heen kala addii ballal mum he ƴellitde pinal Islaam e ɗemngal Arab. Eɗen nganndi ko he laamu Abuubakri deftere Allah ndee (al-Qur’aan) renndinaa waɗtaa Mushaf (kaamiilu kiɓɓuɗo). Nde Usmaan ari kanum waɗti njannginaaji ɗii gootum kadi ɓeydi e binndi hee masɗe e toɓɓe. Ko adii taw ɗuum fof alaano heen. He yonta Banu Umayya en kanum en ne mballi no feewi he ƴellitogol ganndal hadisaaji, tafsiir,fiqhu, daartol kanum e ɗemngal arab (jime, nahwu e sarf ). Kono ko daartiyankeeɓe noddirta yonta kaŋŋeejo Islaam koo ari ko he yonta Abbaasyankooɓe. Ko he yonta Abbaasyankooɓe, he nder laamorgo maɓɓe Baghdaad, pinal Islaam ƴellitii; gannde piindi haa njuumti, layiriɗoon haa ciifnii he nder aduna oo kala.
Daartiyankeeɓe ɓee ene luurdi e hol cosɗo Baytul Hikmah. Won yahruɓe wonnde njuɓɓudi Abbaasyankooɓe anndiraande Bayt al-Hikmah (Galle Ñeeñal) ndii fuɗɗii ko e galle laamɗo Abbaasyanke biyeteeɗo Abu Ja’far al-Mansuur ciñcuɗo wuro Baghdaad ngoo o. Khalifah al-Mansuur laamiima dowla Islaam fotde duuɓi 21 (754-775). ko o jiɗnooɗo ganndal sanne, paggittonooɗo defte . Omo roɓintonoo defte binndaaɗe walla piraaɗe he ɗemngal Arab kala he yonta makko, gila e defte diine (hadiis, fiqhu, e tafsiir) haa e defte daartol, coñce, ɗemngal (lugha, nahw, sarf); kono kadi defte gannde goɗɗe, ko wayno safaara (medcine), mbewu (astronomie), e aasiñoraagal o renndini ɗum en he nokku gooto no defterdu ni. Ko ɗeen defte ɗe o roɓintonoo o renndini ɗum en he he defterdu he nder galle makko, goni aawdi Daar al-Hikmah.
Ko kanko al-Mansuur woni Khalifah (Laamiiɗo Juulɓe) gadiiɗo hirjin’de juulɓe yoo njanngu gannde (sciences) kadi kimmirana ƴellitde ɗum en rewrude he firde defte binndaaɗe he ɗemɗe Gerek, Syriac, Faaris e Sanskrit (Indo). ɓe mbaɗta ɗum en he ɗemngal Arab. Ene jeyaa e ko ɓe ngadii firde, binndanɗe Euclid, Aristotle, e Claudius Ptolemy. Ene wiyee kadi ko he yamiroore Abu Jaafar al-Mansuur, Ibn Ishaaq winndi deftere mum siira (Daartol Nguurndam Nelaaɗo Allah). Eno ciimtol ngol yahri, ngaan tuma taw Ibn Ishaaq ene wonndi e al-Mansuur to Baghdaad e ɓe njooɗii haa ɓiy al-Mansuur biyeteeɗo Muhammad Ibn Al-Mansuur (Al-Mahdi) oo naati. Al-Mansuur laaɓndiimo: “ Ibn Ishaaq, Aɗa anndi mo woni o? ‘Eey kay,’ Ibn Ishaaq jaabiimo. ‘Oo ko ɓiy Amiir Al-Mu’miniin (Laamiiɗo Juulɓe).’ Yah winndan mo deftere [daartol] tuggude gila nde Allah tagi Aadama haa yettii yonta ngonɗen hannde oo”. Ibn Ishaaq winndani mo deftere, kono Al-Mansuur wiyimo kadi deftere ndee juutii yo o yah o raɓɓiɗiino. Ko ndeen raɓɓiɗinaade woni deftere makko anndaande ndee. Mawnde (Juutniinde) ndee o waɗi ɗum he defterdu laamiiɗo juulɓe hee.
Haaruun Al-Rashiid (149-193 H)
Ko he laamu Haarun al-Rashiid, (laamiiɗo duuɓi 23, tuggude he 786-809) dillere (mouvement) pirgol gannde he ɗemngal Arab ɓeydii doolnude. Ɓe kuwtorii annduɓe Arabeeɓe nasraaniyankeeɓe, Syriac en e Faarisnaaɓe ngam firde gannde keewɗe he ɗemngal Arab. He nder woldeeji (golwole) e ruggooji makko ɗi o waɗnoo he nder laamanteeri Baysantiin, o mooɓii toon defte keewɗe ummoraade he defterɗi mum en o artiri ɗum Baghdaad. Ene wiyee nde konu juulɓe nguu honi Ankara o yamiriɓe yoɓe kisnu kala defterdu wonnoondu toon, ɓe mooɓe defte ɗee kala ɓe ndimnda ɗum en ɓe paytira Baghdaad. Nde ɗeen defte njettii, kamnje fof ɗe mbaɗoyaa to Baytul Hikmah.
Bayt al-Hikmah fuɗɗorinoo tan ko won’de defterdu ɗo laamɓe Abbaasyankeeɓe lemminatnoo defte mum ɗe paggittonoo kadi ene nodda annduɓe yoo ngarɗoon ene mbiɗta, ene coccondira he ganndal kadi ene pira gannde ɗee he ɗemngal Arab. Eɗen ciftora ko he ndiin mbaydi al-Mansuur yamirnoo Ibn Ishaaq yoo winndan ɗum deftere daartol, kadi ko ndeen woni deftere Siira adiinde winndeede. Haaruun al-Rashiid ne yamiriino Ibn Qarib al-Asm’l (121-216 H) yoo winndan ɗum deftere daartol (taariik) o gayni winndude deftere nde ko he nder Bayt al-Hikmah. Abu Zakariya al-Farra’ (144-206) kanum ne ene jeyaa e winnduɓe defte nahwu gadiiɗe taw ɗuum fof waɗa ko he yamiroore e ballal laamɓe Abbaasyankooɓe.
Al-Ma’muun (170-217 H)
Caggal Haaruun Al-Rashiid (Haroun al-Rachid) ko ɓiy mum biyeteeɗo Al-Ma’muun o (laamiiɗo duuɓi 20, tuggude he 813-833) lomtii e won’de laamiiɗo juulɓe. O yaactini Baytul-Hikmah waɗti wiyeede Daar-al-Hikmah. Kadi nokku o fccaa waɗaa no departamaaji ni (Riwaq), fannu ganndal fof rokka departamaa mum.
Al-Ma’muun, e hoore mum, ko ganndo kuɓɓuɗo wonnoo. Ko o panninooɗo he coñce, filosofi e ganndal (science). Nde o ari o ronti himmeeji adinooɓe mo ɓee he yiɗde ganndal e ƴettude peeje he holno ganndal ƴellitortoo yaaja he nder laamanteeri Islamm. O yaltini ngaluuji keewɗi ngam wallitde annduɓe haa ndaña no mbaɗiri wiɗtooji ganndal e no mballiforii ɗeen ngannde he ɗemngal Arab.
Wiyaama o meeɗi neldude teemedere ngelooba to Khurasaan (fuɗnaange-rewo Faaris) yoo ndimndu defte ngaddee ɓeydee he Daar al-Hikmah. Ene wayno kala ko adinooɓe mo njoginoo e hiime ngam yoo gannde pire mbaɗtee he ɗemngal Arab, nde o ari kanko o daɗtiima ɗum en ɗo pucci ndogata.
Wiyaama nde o nani fiyaaku defterdu Sicily (ndeen ko he njiimaandi juulɓe wonnoo) o neli yoo lamɗo o neldumo ko woni he defterdu hee koo kala (e ndu alɗunoo defte filosofi e gannde Gerek en) omo ɓeyda ɗum he Daar al-Hikmah, oon neldimo.
Habraama kadi o neliino e laamiɗo (empereur) Baysantiin (Byzantine) wonnde yoo oon yamirmo o nelda toon annduɓe (ulamaa’) ngara pira denndaangal gannde nafooje gonɗe he nder leydi mum. Oon jaɓi. O neldi toon sate annduɓe, o wiy ɗum en so njahii yoo pir ko mbaawi e gannde annduɓe Gerek en, kadi caatoo ko firanoo adan ko. Ene jeyaa e nelanooɓe toon, Al-Hajjaj Ibnu Mater, Ibnu Al-Batriiq, Salaam Ibnu Haaruun (Koroowo Daar al-Hikmah), Yuhanna Ibn Masawayha e Hunayn Ibnu Ishaaq.
Firatnooɓe Daar al-Hikmah ɓurɓe lollude e njeenaaje mum en.
Ene jeyaa firatnooɓe ɓurɓe lollude he nder Baytul Hikmah walla mbiyen Daarul Hikmah, ko noon sakkitii wiyeede, biyeteeɗo Yuhanna Ibnu al-Batriiq al-Tarjumaani. Ko kanko firi deftere Aristotle, deftere Daabeeje (Kitaab al-Haywaan). Hunayn Ibnu Ishaaq al-Ibaadi, ko kanum firi yoga he binndanɗe ñawndoowo Gereknaajo biyeteeɗo Hippocrates o. Hunayn ene haalatnoo ɗemɗe nay, Arabeere, Syriac (Siriyak), Farsi e Gerek. Al-Ma’muun suɓiimo waɗimo hooreejo departamaa firooɓe o. Wiyaama kala deftere nde ɓe piri, ɗereeji mum peesdetee ko o kaŋŋe kala no foti ɓe tottee.
Ibnu Nadiim ene wiya he nder deftere mum al-Fihrist, wonnde woon e firatnooɓe ko wayno Ibnu al-A’sam e Saabit Ibn al-Qurra ene njoɓetenoo gooto e mum en kala ko ɓuri 500 dinaar lewru fof.
Ganndo kadi lolluɗo biyeteeɗo Abu Yuusuf Ya’quub al-Kinndii, jaɓananooɗo he waawde filosofi, safaara (medcine), hiisaweeje (mathématiques), mbewu (l’astronomie), géométries. e logique (mantiq), kanum ne al-Ma’muun suɓii ɗum yoo fir binndanɗe Aristotle.
Daar al-Hikmah wonaano tan galle firooɓe gannde ene lemminee, kono ɗo sakketɗoo wonti ko hono no duɗal jaaɓi haaɗtirde ni, ɗo ɗeen gannde kadi ene njannge. Laamɓe Abbaasyankeeɓe ɓee ene njaltinatnoo ngaluuji keewɗi njoɓa annduɓe yoo njanngin ɗoon yimɓe ɓee filosofi, mbewu, daartol, wertaango (geographie), hiisaweeje, e safaara. Ɗeeɗoo gannde kala ene njanngetenoo ɗoon yantude e gannde Islaam, Qur’aan, tafsiir, hadiis, siira, kalaam e daarto Islaam wonndude e ɗemngal arab (lugha, nahwu, sarf, e jima).
Sikke alaa, batte Bayt al-Hikmah kaaɗano tan he Baghdaad laamorngo Abbaasyankeeɓe ngo, kono gure Islaam mawɗe ɗee kala cosii Bayt al-hikmah mum en. So en ƴetti yeru tan e defterdu Cordoba (Kordoba) ene wiyee ene waɗnoo hakke 400,000 deftere.


text:
“Hay gommbal ɓe palaani heen !” Ko tiitoonde winndannde jogornde yaltude e Fooyre Ɓamtaare tŋ 103 (maayirɗe settaambar 2012), yowitiinde e dartingol golle Sahel TV, gooto e teleeji keɓnooɗi yamiroore ɗii. Ɗum dey woni « taaɓaaki fukkii ». Tele oo ko fuɗɗii golle koo ɓooyaani. Kono gila o fuɗɗii, yimɓe fof ina kawri ko kanko fof ɓuri hollitde mbaadi Muritani tigi-rigi, sibu leƴƴi leydi ndii fof, e ɗemɗe mum en, ina ndañi heen geɗal ngal meeɗaa dañde e tele ngenndi oo, walla e teleeji goɗɗi, ko nanndi e Chingiti TV,
“Hay gommbal ɓe palaani heen !” Ko tiitoonde winndannde jogornde yaltude e Fooyre Ɓamtaare tŋ 103 (maayirɗe settaambar 2012), yowitiinde e dartingol golle Sahel TV, gooto e teleeji keɓnooɗi yamiroore ɗii. Ɗum dey woni « taaɓaaki fukkii ». Tele oo ko fuɗɗii golle koo ɓooyaani. Kono gila o fuɗɗii, yimɓe fof ina kawri ko kanko fof ɓuri hollitde mbaadi Muritani tigi-rigi, sibu leƴƴi leydi ndii fof, e ɗemɗe mum en, ina ndañi heen geɗal ngal meeɗaa dañde e tele ngenndi oo, walla e teleeji goɗɗi, ko nanndi e Chingiti TV, ɗo nganndu-ɗaa ko pinal gootal tan hollitee heen. Ina wayi no, ko ɗuum addani mo caɗeele, sibu jom en kaalisaaji ɓee, mbiyi njiɗaa ɗuum. Won wiyɓe boom ɓe pawaani heen gommbal, ɓe mbiyi ko tele oo « ina heewi kowri en ». Nii woni ɓe calii yoɓde gollotooɓe ɓee, fotde lebbi tati.
Gardiiɗo tele oo, hono Bah wul Saalek, wiyi ɓe, so ɗuum welaani ɓe, kañum ko goppoowo ɗowngo tele oo. O hollitii kadi, gaa gaa yiɗde makko, wonde tele oo alaa ko waɗi so wonaa ɗooftaade ko HAPA yamiri koo, so rokkude ɗemngal Arab hedde 60%, ko heddii koo feccee hakkunde ɗemɗe ngenndiije keddiiɗe ɗee yantude e Farayse. O wiyi omo fotndi heen fof, « mi moyataa muk laawol ndew-mi ngol, so yiɗii ɓe ngitta mi ». Ɗum noon ma a taw pot-ɗen faamde heen tan, ko jom jawdi en ɓee, njiɗaa yiyde leƴƴi Muritani keddiiɗi ɗii e tele hee. Ɓeen ngoni Ehel Ghadda en, ɓeen ɓe luulndo heewi yooɓtoraade ɓallaade mawɗo leydi oo. Ko jooni kadi paam-ɗen ko haɗnoo won ɓeen ɗaɓɓunooɓe yamiroore rokkeede teleeji, heɓde ndeen yamiroore.
Ɗum noon, eɗen njaajnii heen e Fooyre Ɓamtaare tonngoode 103, ina juuti nii heen.
Jiiloowo


text:
Daartol nguurndam Annabi Muusaa ɓiyi Umraan e miñum Haaruuna ɓe jam e kisal ngoni e mum en. Ɗuum noon mbiɗo ñaagi banndiraaɓe soodooɓe jaaynde ndee, nde ñiiɓata e coodgol jaaynde ndee e lebbi garooji ɗooɗii, waɗi noon ko daartol ngol ina juuti sanne, lewru fof, so ko Alla jaɓii, ma wood ko yalti heen, ngam denndaangal annabaaɓe ɓe Alla jangtii e nder Ɓuraana ɓee ko Muusaa ɓuri heewde golwole.
On njaaraama.
Hono ganndo biyateeɗo Wahab Bun Mn mbahi wiyi : caggal nde Alla wari Reyyaan Bun ElwaliidLaamɗo Misra etee ko neɗɗo ɓurnooɗo horsinnede e nder Bani Israayil-naaɓe etee kamɓe fof ko ɓe rewatnooɓe Alla e peeñɗi.
Nguurndam Muusaa ɓiyi Umraan e miñum Haaruuna
Hono ganndo biyateeɗo Wahab Bun Man Mbahi wiyi : caggal nde Alla wari Reyyaan Bun Elwaliid Laamɗo Misra etee ko neɗɗo ɓurnooɗo horsinnede e nder Bani Israayil-naaɓe etee kamɓe fof ko ɓe rewatnooɓe Alla e peeñɗi. Caggal ɗum lomtii ɗum ɓiyum ina wiyee Suñnjaaba, o wiyi kanko Wahaab Bun man mbahi : ina laatino e nder Misra gorko gooto ina wiyee Masab ko gaynaako ndammiri etee oon yahii haa heɓi duuɓi teemedere e capanɗe jeeɗiɗi, Alla hokkaani ɗum ɓiyngel, Alla e ɗeen mette gonɗe e mum, oon yiyi nagge woote ina jibini gayel, o naati fitina o yiɗi haasidaade nagge ngee, o ummii o fayi to nagge too, o ari haa o faandii nagge tan, Alla toowɗo oo haalni nagge ngee, nge wiyi mo : aan oto haasido mi ngam Alla hokkaani ma ɓinngel. Muñ, so ko Alla jaɓii, ma O hokke ɓiɗɗo pattamlamo, kono ko neɗɗo jeyngol jahannama wonata.
E nder ɗeen balɗe Mas-aba lelodii e jom suudu mum, jom suudu oo mooɓi reedu, ɗum woni Firawna. Ndeen dewbo o mooɓi reedu haa timmi lewbi tati, Mas-aba sankii, ɗum woni caggal mum ɓiɗɗo oo jibinaa caggal makko, oon ari ko ɓiɗɗo gorko. Yummiraaɗo oo inniri mo Elwaliid Bun Mas-aba. Nde ɓiɗɗo o yahi haa mawni, yontii naatneede mecce, yumma oo nawi mo to “minisiyee” yo janngin mo ngaalɗoon meccal. Ndeen o wonii heen haa o fuɗɗiima waawde huunde seeɗa, o yaltini hoore makko, o arti galle maɓɓe. yummakko naamndii mo, “aan kam, hol ko yaltin maa meccal ?” o wiyi “mi waawi wallude hoore am, mi yaltii”. Ɗum woni innde Firawna. Firawna e ɗemngal maɓɓe ko waawde, awna ko wallude. Hay Aarabeeɓe mbiyata wallude ko awnu. Won wiyɓe kadi helmere ndee wonaa Aarabeeɓe tan jeyi nde, ko nde helmere beccal ( régionales) ko nii innde Firawna ndee ardi, ɗum rewi haa juuti, innde makko Waliid Bun Mas-aba nde woppaa. Ɗum firti kadi ko meccal ngal, o ɗigginaani ɗum, o waawi tan ko wallude hoore makko.
Firawna janngii meccal. Nde Firawna janngi meccal ɗigginaani, arti galle mum en, o woni ɗoon haa baasal naati e makko haa heƴi, ngam alaa gaddanoowo mo golle, waɗi noon ko o ɗigginaani. Yummakko aandi e makko ngam waawaa holtinde mo. O woni ɗoon haa bone cimmini mo, yummakko wiyi mo : “rutto to meccal maa too haa ɗigginaa” o wiyi : “miin alaa ko neɗɗo tinndinta mi, so wonaa ko njiɗan-mi hoore am”. O felliti yaltude galle maɓɓe, tawi kolndam heƴii e makko haa o waɗti hersude yahde e nder yimɓe. Ko ɗum waɗi o yahi omo ƴeewa no o wuurdi, woodi ɗo o liggii haa o dañi heen dirham gooto. O soodi dene o jooɗoyii e sara laawol omo yeeya ɗum. Ndekete kalfinaaɗo juuti arii tawii mo e sara laawol ngol omo jooɗii, naamndii mo juuti, o naamndii oon “no foti ?” Oon wiyi mo Dirham gooto. O wiyi, “miin cood-mi ɗeeɗoo dene fof ko dirham gooto, so tawii a naamniimaa mi diram gooto, so mi hokkii ma ko njogii-mi koo, hol ko keddortee-mi ?” Oon wiyi mo “ko mbaɗat-mi koo, ko laamu yamiri mi. Caggol ɗuum o yoɓi oon ko o joginoo fof, o tikki o ummii ɗoon o soorii nder gure, omo ɗaɓɓa golle e nder leydi Misra. O waɗti yahde omo diftoo kaake janane, o doga. Ina heen, won e dummunaaji o nanngee o sokee. Waɗi dummunna gooto o hawri e gorko gooto ina jeyaa e nokku Amaaliik ina waɗɗii puccu mum e ngu doga, oon ina ronki darnude puccu nguu, oon wirtini Firawna puccu nguu, o diwi kanko Firawna o maɓɓii e dow puccu nguu, o nanngi e labangal puccu ngal, o bippi ɗum, ngu darii. Amaaliik-naajo oo wiyi mo : “aan kam no mbiyete-ɗaa ?” o wiyi : mbiyetee-mi ko Waliid Bun Mas-aba, kono nganndiraa-mi ko Firawna. Amaaliik-naajo oo wiyi mo : “aan noon, mi tawii ko a gorko tiiɗɗo sanne, ko ɗum tagi so ko a jaɓii wonndude e amen ɗoo, ma heɓ geɗal mawngal.”
Firawna wiyi : “mi jaɓii ko mbiy-ɗaa koo”, ɗum woni o heddodii e maɓɓe e dow ɗooftaare Amaaliik-naajo oo, o waɗti ligaanaade ɗum geɗe mum kala, caggal ɗuum Amaaliik-naajo mo o liggantono oo sankii, etee oon alaa donoowo, etee ina jogii jawdi gila e kaŋŋe haa e kaalis, ko kanko gooto heddii ɗoon e galle hee, o roondii jawdi Amaaliik-naajo oo fof, o nawi to yummakko. Ko e ndiin ɗoon jawdi ɓe nguuri, caggal ɗuum ɓe ñaami ɗum haa laaɓi cer, ɓe ngonti waasɓe tampuɓe sanne, e nder nokku oo.
Daragol Firawna damal genaale Misra
Nde yahi kadi haa baasal heƴi e Firawna, o ummii o fayi to genaale omo ñaago yimɓe jawdi, omo yeloo. Nde yahi haa juuti, o wiyi yimɓe ɓee : ko o waɗata koo, ko laamɗo oo yamiri mo ɗuum. Waɗti hankadi, kala maayɗo o haɗa ɗum naatneede genaale ɗee, so wonaa ɓeen maayraaɓe ndokka mo huunde. Nde tawnoo omo heewi doole sanne, o mo tiiɗi hay gooto suusaa mo ɗoon e nokku hee. E nder ɗeen geɗe ɗe o waɗata, o faggitiima heen jawdi kewndi no feewi.
Maayde ɓiyi laamɗo
Waɗi dumunna gooto laamɗo nokku oo, ɓiyum dewbo ina sankii, o winndi e dow gooski mum Firawna ndeke fenooɓe njiyii ɗuum, ndogi njahi to laamɗo too, ɓe kaalani ɗum ko Firawna waɗi koo. Laamɗo oo winndi noddaandu feewde e Firawna yo ar nootoo to galle mum too ko yaacci. Firawna nootii mo, laamɗo oo noon woni anniya mum feewde e makko ko warde mo, kono nde o ari haa o yettii ndee, o faami ɗum e yeeso laamɗo oo. Laamɗo oo naamndii mo, hol ko o waɗiri, ko o waɗi koo ? O jaabii laamɗo, o haalani ɗum caɗeele makko fof. Ɗo rewanoo fof, o waɗi feere o yeeni laamɗo oo e jawdi makko ndi o dañi ndii haa ɓernde mum ndeeƴi.
Feere Firawna e laamɗo beccal
Caggal caɗeele ɗee, Firawna wiyi laamɗo oo : wonaa, a yiyi kam ? laamɗo o wiyi : mi yiyii ma. O wiyi, yimɓe ɓe mbiyi kam aɗa heewi semmbe. Firawna wiyi : hol ko njiɗ-ɗaa e am ? laamɗo o wiyi : ko aan ƴeewata ko njiɗ-ɗa wonde e nokku hee kaalanaa mi ɗum. O wiyi waɗ am mawɗo reenooɓe laamɗo. Oon ƴeewi no o wayi semmbolinde nii, o wiyi : mi jaɓii. O waɗaa mawɗo reenooɓe nokku oo. Caggal ɗuum, Firawna yahi sompoyi tanta mum to hakkunde leydi ndii, laamɗo oo ƴetti reenooɓe woɗɓe waɗdi ɗum e makko kono ko kanko woni mawɗo reenooɓe nokku oo kala. Ɗum firti ko mawɗo reennooɓe ngenndi (le commandant des gardes nationales).
Koyɗol laamɗo
Caggal nde Firawna toɗɗaa yo won mawɗo reenooɓe ngenndi yahi haa woni balɗe, laamɗo oo tinaani ina lelii jamma tan, haa hoyɗi ina yiyi yaare mawnde ɓaleere ɓuttere ina heewi wuro ngoo fof, ina ŋaayi e dow makko caggal ɗuum, nde fiɗi mo, o wulli o girñitii caggal ɗuum o faɗɗii. Nde yahi haa o ɗifti omo wonndi e kulol, o noddi jaagorɗe makko o yeewtani ɗum en ko o yiyi koo, ndeke ko o haalanta ɓe koo fof, Firawna yiyii ɗum, nanii ko o haalata koo. Firawna ƴetti mo, nawi mo to les tanta mum too, (tanta ko caali ki banngeeji ɗiɗi tawa hakkunde o ɓuri toowde), ndeen ɓe njettiima to les caali to, Firawna naamnditii mo ko o haalatnoo koo. O reftani ɗum heen. Nde Firawna nannoo ɗum tan, duufti silaama mum sodi leggal daande makko kanko laamɗo oo. O wari ɗum, firti ko o hodiima ɗum ( coût d’état ). Nde tawnoo ko kamɓe tan ɗiɗo teeldunoo, nde Firawna wari mo haa gasi, ƴetti laafa makko, o waɗɗii puccu makko, o fayi to galle laamorɗo too. Nde o yettii, reenooɓe ngenndi udditi ɗum, o heɓi jappeere laamɗo oo, o jooɗi heen, o wonti laamɗo leydi Misra. Ko nii Firawna heɓiri laamu. Ndeen Firawna fiiliima lefol laamu haa fuɗɗiima deeƴde, o udditi paabi nguura leydi ndii kala, o sari nguura, o saaki ɗum e ɓesngu nguu. Caggal ɗuum, o noddi jaagorɗe leydi ndii, woodi ko o hokki ɗum en e jawdi ndii, mbele ina ɓeydoo takkaade mo. Jaagorgal gadingal naatde to Firawna sujjani ɗum, ko gorko gooto ina wiyee Haaman, oon ko ɓiyum Suñnjaaba.
Hono ganndo biyeteeɗo Kaaba El-ahbaari wiyi : adii sujjande Firawna ko Ibliis kuɗaaɗo oo, ko kañum kadi adii innirde mo Deweteeɗoo. O wiyi : caggal Ibliis ko ndeen Haamaan e jaagorɗe keddiɗe ɗee puɗɗii sujjude yantude e wileeɓe e wallindirooɓe e mum en. Ndeen Firawna noddii Bani Israayil yo ngar ɗooftoo mo ko yaacci, kamɓe fof ɓe ngari hay gooto heddaaki. Nde ɓe njettii kadi ɓe cujjani mo, ɓe mbaɗti mo dewateeɗo.
Teddungal Ibliis e Firawna
Nde yahi haa woni balɗe jonɗe, Ibliis ari to Firawna o wiyi ɗum : mbiɗo yiɗi feewnande ma Sanam deweteeɗo so tawii a toppitiima ɗum, a wontaa nimsu, ɗum noon ko aan e kooreeji maa fof. Caggal ɗuum, Firawna jaɓani mo ɗum, o feewnani Firawna Sanamuuji jonɗi, o wasiyii ɗum nde tiiɗnotoo heen. Firawna kañum ne noddi Bani Israayiil en, o holli ɗum en Allaaji makko ɗii, o wiyi ɗum en : miin ko mi deweteeɗo, ɗiiɗoo Allaaji ne ko deweteeɗi. O wiyi ɓe on nanii ? ɓe mbiyi : min nanii etee min jaɓii.
Daartol Aasiyata ɓiyi Mosaahama
Banndiraaɓe, kala daartoowo joljole hakkunde Muusaa e Firawna tawa o haalaani heen golwole Aasiyata, oon laaɓaaka daartol Muusaa e Firawna, ngam ooɗoo Aasiyata ko o dewbo tiiɗniiɗo sanne mo Alla walli. Ma en paam ɗum e nder nguurndam Muusaa e binndanɗe garooje.
Kaaba El-ahbaari wiyi : hono Aasiyata, laatiima nde Baaba mum resi yummum ndee, oon jamma ko jamma maantiniiɗo no feewi. Ngam Mosaahama baaba mum Aasiyata tinaani ina lelii nder jamma haa o hoyɗi omo yiyi lekki kecci no haako ñebbe ina yalti e keeci makko, jeyyal ina jurii e dow mum. Ngal wiyi mo e nder koyɗol hee kiiɗoon lekki ko miin jeyi ɗum. O fini e nder ɗuum, etee omo reeni koyɗol ngol, o haalani ɗum sehilaaɓe makko teskittooɓe koyɗi ko pirtata, o naamndii ɗum en hol ko ɗum firti ? ɓe biyi mo : ma a dañ ɓiɗɗo dewbo moƴƴo mo hono weeɓaani, etee wonata ko sehil yimɓe fof kono tan, o jogori wuurdude ko e gorko gooto keefeero canndolinɗo, o laatoo kadi seede mum kala ko ina waɗee e nder laamorde ndee.
Jibinegol Aasiyata (YMW)
Ndeen Aasiyata jibinaama ina wuuri haa heɓi duuɓi noogaas, woodi sonndu wooturu, ndu wayi ko no foondu nii, ina jogii e hoggo mum ñaayre ɓuɗtere, ndu werlii ɗum e nder suudu Aasiyata, ndu wiyi : eehey ma Aasiyata, ndeeɗoo ñaayre so nde wontii haako ñebbe nganndaa dewgal maa ko huunde hecciɗnde wonata, so nde wojjii noon ɗum ko seeɗo ɗum firti, kala ko ina waɗee ko maa tawe-ɗaa.
Caggal ɗuum, sonndu nduu diwi, ndu ƴettiti ñaayre ndee, ndu haɓɓi ɗum e makko kanko Aasiyata, ndeke ɗum wonani mo moƴƴere e dewal Alla wonande mo. Ina woodi sehil Firawna gooto wasiyii Firawna yo res Aasiyata, Firawna jaɓi resde mo, o ummii o yahi to baaba mum Aasiyata omo wonndi e sehil makko ngam ƴamde Aasiyata. Nde ɓe njettii to baaba mum Aasiyata, Firawna wiyi ina yiɗi resde Aasiyata, baaba mum Aasiyata wiyi : Aasiyata ina famɗi. O heɓɓitii kanko Firawna o wiyi ɗum : “a fenii”. Mosaahama anndi hay sinno ko o ƴamoowo ne, ko o ƴamoowo puuyɗo keewɗo doole, ngam neɗɗo wiyde esum “a fenii” hay jaɓaneede dañaani taw ɗum ko doole e puuyndam ndenti ɗoon. O naamndii Firawna, o wiyi ɗum : hol ko njiɗ-ɗaa ? Firawna wiyi mo : njiɗ-mi ko resde ɓiye. Baaba o wiyi mo : ɗuum noon waɗ teŋe. Firawna salii, kamɓe baabiraaɓe ɓee, ɓe ndiisnondiri e koye maɓɓe, ɓe nanondiri yo ɓe ndokku mo so wonaa ɗum bone naatta heen. Caggal diisnondiral ngal, ɓe ngarti e Firawna eɓe puuntondira e mum haa jaɓi. O ruttii to galle mum too, o neldi ɓe teŋe. Kono Aasiyata wonaa beltiiɗo heen no feewi ngam keefeeraagal Firawna e saɗtude. Kono ɓe mbiyi mo kanko Aasiyata ko yo o jaɓ, kono yo o heddo e diine makko, Firawna heddoo e diine mum, o jaɓi. Ngoon miijo yettinaa Firawna kañum ne jaɓi. Ngoon ɗoon miijo nde tawnoo gila nde o yiyi Aasiyata, o ɗesi tan ko haangeede Alla e giɗli makko feewde e Aasiyata. Waɗi noon Aasiyata ko ɓiɗɗo dewbo jooɗɗo sanne e nder oon yonta. O teŋii Aasiyata ujunnaaje noogaas uguyya kaŋŋe lenngoo, e hono ɗuum kadi kaalis daneejo, o mahani ɗum galle mo hay gooto meeɗaani yiyde e oon yonta, o resi ɗum, o addani ɗum hoɗdiiɓe e yeewtidiiɓe moƴƴuɓe, o hirsani ɗum gay e ndammiri ko limotaako , caggal ɗuum, Firawna naatdi e makko e nder suudu ronki yettaade mo, kono o hersi haalande ɗum yimɓe ɓee. Heddii hankadi omo woppi Aasiyata ngam wonande mo dewbo paarnorɗo e nder galle makko hee. Won wiyɓe kadi ɓe njettondirii kono duumaaki, ɗum fof ko Alla anndi ɗuum.
Banndiraaɓe janngooɓe ndeeɗo Fooyre Ɓamtaare, mbiɗo wiya on njuulen mo wuuri. Yo Alla hokku en taweede sahaa mo wuuri. Ko ɗoo ndartin-ɗen daartol Muusaa e Firawna e fuɗɗoraade e Firawna haa naatde e mbunndi mbunndi Muusaa.
Jibril Muusaa Joob
tel : 46 56 51 10 / 22 23 13 19


text:
Ngonka weeyo (kilimaa) ɓeydiima faaynude
700 ganndo faraysenaajo eeriima ardiiɓe politik yo « ummo e haala ɓolo, njaaɓana golle ngam yaaɓande renndo ɗo karbon alaa. »
Sibu ɓe mbiyi aɓe njenanaa ko « ko mbayliigaaji jooni jooni e dottugo laje daɓɓe, wondude e paandaale mawɗe laaɓtuɗe ɗoo e 2030, mbaawi addande en huuɓnude jojjanɗe paatuɗe e weeyo ».
Seppooji keewɗi ina eɓɓanoo ñalnde aset Aset 22 settaambar ɓennuɗo oo nder winndere ndee. Annduɓe ɓee ngoytiima wonde, « gila e jooni en naatii e ngonka kilimaa kesa… Ƴergol geecuuji, ustagol oksijen, ɓeydagol asid geecuuji : maale peeñɗe mbayliigu weeyo ina njokki joowondirde ».
E wiyde ɓeen 700 annduɓe ko faati e sato, e ɓalliwal walla kadi faggudu, « Ɗumɗoon noon alaa e sago yimɓe ummoo e haala, njaaɓana waɗtude ko haaletee koo laabi politik laaɓtuɗi, teeŋtuɗi naftooji mbayliigu renndo luggu ». « Nguun mbayliigu … wonaa ko koyɗol. Ngu tuugii ko e peeje goodɗe ganndanooɗe : ustugol kuutoragol yakawere, kuutoragol jakawe ɗe ngalaa walla ustaaɗe karbon, miijtagol yah-ngartaa tawa ina reentoo motoraaji gulooji ekn. » Ina jeyaa e ko laawi annduɓe ɓee musibbaaji weeyo jolɗi hikka e winndere ndee. Ko ɗuum kadi findini yimɓe heewɓe ko faati e sato.


text:
Caggal ɗuum, nde Nuuhu yettii makka, o wanngii laabi jeeɗiɗi, refti heen ko o ñaaganii koreeji makko Geno toowɗo oo, Geno jaabii ñaagunde makko. Nde o gayni hijjoore o arti, geno tellinani mo laana makko. Caggal ɗumɗoon, Geno toowɗo oo lonngini mo, yo o yah o ŋabba to dow haayre too, o eewnoo eewnaandu mawndu, o wiya : “ eehey mon denndaangal kullon wuro e ladde, ngaree nooto-ɗee kam. ” Denndaangal ɗeeɗoo kulle o yamiri ɗumen yo ngar nootoo mo, etee so ɗum waɗii ina wayi no boomaare ɓadiima. Nduunɗoon noddaandu yettiima fuɗnaange e hirnaange. Nde kullon kon nani noddaandu nduu, kakon fof kon nootiima. Caggal ɗuum Nuuhu wiyi kulle ɗe caggal ɗuum : “ mi yamiraama yo mi roondo e mon wondude kala geɗel debbo e gorko.” O yamiri nde wallata mo roondaade leɗɗe ina wiyee Kaaɗibatu, mballa mo kadi roondaade ɓalndu Aadama e Hawaa, ɓe mbaɗa ɗumen e nder gooski uddateeɗo, mballa mo kadi roondaade haayre ɓaleere e sawru Aadam ndu geno tellinoo e mum ummoraade aljannaaji, ɓe mballa mo kadi roondaade bakane e comci cañiraaɗo leeɓi, laatiima denndaangal ko naatdee makko e nder laana kaa ko capanɗe nay (40) gorko e capanɗe nay (40) debbo, kamɓe fof o waɗi ɓe ko dow eteaas gadano, etaas ɗimmo oo waɗi toon ko ndiwri ladde, e kulle goɗɗe, sakkitii naatde laana kaa ko mbabba, ɗuum noon e wiyde winndiyanke gooto : waɗi noon ko Ibliis kuɗaaɗo oo, ko ibliis nanngi bannge e mbabba baa, o haɗi ɗum naatde, annabi Nuuhu sikki ko mbabba baa tan woni ko jaɓaani naatde. Annabi heɓɓitii wiyi “ aan kuɗaao oo naat ”, nde mbabba baa naati, naatdi e ibliis. Nde annabi Nuuhu yiyi ibliis tan, o wiyi mo : “ aan kam, mo wiyi maa yo a naat ?” Ibliis wiyi : “ ko aan sakkiti mi yo mi naat; Ngam ko aan haali e ɗemngal maa, wiyi, aan kuɗaaɗo oo naat, etee alaa kuɗaaɗo e winndere ndee ko wonaa miin, ko ɗum addani naatde. ” Caggal nde yimɓe e kulle wuro e ladde fof njoli e nder laana kaa, annabi waɗi tiwaande. Ndeen tiwaande woni ko o haɗii denndaangal ko joli e nder laana kaa resondirde haa heddii rawaandu. Nde rawaandu resi dewol mum, ullundu tini ɗuum, yahi fenani ɗuum Nuuhu,e golle rawaandu waɗi ɗee, annabi Nuuhu ɗuurnii ɗuum, ndu haalti ɗimmol e tataɓol, ullundu wiyi annabi Nuuhu yo noddu rawaandu, min kuccondira. Nuuhu noddi ɗe kañje kulle ɗiɗi ɗee fof ɗe kuccondiri. Ko ɗum tagi ngañgu joli hakkunde rawaandu e ullundu. Nanaama kadi, e nder laana kaa heewii dubuuje, yimɓe ɓee ngullitii ɗum Nuuhu, nde ɗum waɗi, geno lonngini annabi Nuuhu, yo ɓiɗ banngee e reedu ñiiwa haa ko wonnoo e reedu mum ustoo. Nde ñiiwa ɓiɗaa haa coowondiri mum ustii, bamɗi tuge dewi e gori njani heen ñaami ɗum haa laaɓi. Caggal ɗuum, Geno waɗi ɗomka e mbabba tugal. Caggal ɗuum, ullundu yiyii doomburu rewru ina hasundira e doombi gori kadi ina ŋera bannge e laana kaa, ndu haalani yimɓe laana kaa. Ɓeen udditi ulluɗɗi jonɗi, ulli e doombi ɗii, ɗi ngoni e ñaamde doombi ɗii, ɗi ñaami doomi ɗii haa heddii seeɗa e majji, ko ɗum tagi waɗtindii waɗde caɗeele hakkunde doombi e ulluɗi.
Hono ibnu waseyfa saah wiyi : laataaki e nder Misra laamɗo, ɓurɗo biyeteeɗo Suureydi, alɗude. Oon ne, won ko jolnoo e mum, ngam waɗii saanga gooto, o lelii nder jamma omo ɗaanii haa o yiyi e nder koyɗol makko ilam ɗuufaan, ko ina tolnoo e teemedde tati hitaande, asamaan ina laatii ina waklitii ina saami e leydi, ina laatii koode ɗee ina teɓɓitii eɗe caami, naange e lewru ina ɓadtii koye yimɓe. E nder ɗuum, kadi o yiyi ndiwri ndaneeri ina diftoo yimɓe ina moɗa ɗumen e hakkunde kaaƴe ɗiɗi mawɗe, aduna oo ina ɓawli ina wiyi kurum, ina woni e nder niɓɓere, e nder koyɗol ngol laatiima yimɓe ɓee fof ina ndenti ɗo gootel ina mbayi no ummiiɓe e awooɓe nih, ina njeeya liɗɗi mumen. Ndeen o yiyii ɗeen geɗe fof, o fini ummoraade e ɗoyngol makko, omo mugaa ngam kulol. Nde o finnoo tan, o noddi wileeɓe maɓɓe, eɓe tolnoo e teemedere, ɓeen noon ñaawratnoo tan, ko bannge koode. Nde ɓe ngari kamɓe fof, o saaktini ɓe koyɗol makko, ɓe mbiyi mo : “ koyɗol maa to bannge asamaan, ɗuum ko halkaare yimɓe winndere nde, e denndaangal ko wuuri e dow leydi ndii ”. Kanko laamɗo oo, o wiyi ɓe : “ ƴettanee kam tooweendi ilam ɗam ɗo tolnotoo ”. Ndeen ɓe ƴeewii e yiyannde maɓɓe, ɓe mbiyi mo : “ tooweendi ndii ina ɓadii naange e lewru ndeen noon maa ɗum won halkaare mawnde e nder fiyaaku ɗuufaan”, ɗeen baatte noon maa tolnoyo e doole asamaanuuji jeeɗiɗi, caggal ɗuum kadi o wiyi ɓe : “ mbele ɗuum ne battinda e leydi men ndi ?” Ɓe mbiyi mo : “ eey ”. Ɗum kay so arii alaa ɗo heddata etee, so ɗum arii leydi kala waɗtinta ko firtaade haa laaɓa. o wiyi ɓe mbele “so ndi bonii endi jogori feewtude ?” ɓe mbiyi mo : “eey, maa ndi feewtu haa ɓura ooɗoo yonta mo ngon-ɗen oo.” Ko ngaan saanga Suuraydi ƴetti pellital mahde bullunŋeeji gonɗi Esipti ɗii, ko ngam reentaade ilam ɗuufaan ɗam o nani ɗam. Ko ɗuum tagi ngooroondi majji ina fota e tooweendi majji, no tooweendi ndi wayi nih ko noon luggeeki kii foti he nder leydi. O yamiri yo ɗi ngon hoɗannde maɓɓe e genaale maɓɓe, caggal ɗuum ɓe nawa toon kaake keewɗe, ko wayi no jawɗeele mooftaaɗe e kaŋŋeeji e kaɓirɗe goɗɗe ngam ndeenka maɓɓe, nde ɓe mahata ɗuum, nde kala ko ɓe nguurdunoo ɓe baɗanii ɗumen to koɗi gila e noodi kaawniiɗi haa e oogirɗe keewɗe ummiiɗe e leydi. Denndaangal yahruɓe to ganndal koode mbaawii haalande mo kanko laamɗo Suuwereydi, kala ko jogori aroyde e maɓɓe e yiyannde maɓɓe, ɗuum noon ko gila e yonta maɓɓe, haa heɓa yontaaji kesam-hesamaagu paaɗo arde, gila e laamuuji juulɓe e heefereeɓe kala. Caggal ɗuum kamɓe wileeɓe ɓee, ɓe kollii ilam ɗuufaan maa bonnu ko heewi e nder winndere ndee, kono ɗam duumotaako no feewi, duumagol majjam ɓurataa balɗe capanɗe. Ko ndeen o mahi heen buluŋŋe, ɓe mbaɗi heen nokku ɗo ɓe mooftata henndu ngam reentaade hoto ɓe mbaasde ɗum, wontana ɓe lor mo hono mum alaa.
Ina wayi no ko ɗoo haaɗi e yiyannde wileeɓe laamɗo Suuraydi njiynoo e gargol ilam ɗuufaan.
Jooni eɗen nduttoo e tiitoonde men tigi rigi ndee. Caggal ɗuum Geno lonnginii annabi Nuuhu (JKM) , wiyi ɗum : “eehey maa Nuuhu, so tawii ɓiye Saam mahii juɗirde mburu e nder galle mum e nder laana kaa. Nde tawnoo ko Saam ɓuri wonde mawɗo e ɓiɓɓe Nuuhu kala, e oon tuma, ɓiɗɗo oo ina yahra e duuɓi teemedde tati. Ko ndeen nih o resi kanko saam ɓiɗɗo debbo ina wiyee Rahmata. Caggal ɗuum Nuuhu ari to galle ɓiyiiko Saam o wiyi : “eehey maa Rahmata, anndu fuɗɗorde ɗuufaan, ɗum fuɗɗortoo ko e fuur maa mo njuɗirtaa oo, walla barme maa oo, so tawii a yiyii jeyngol makko ina ɓeydoo walla ndiyam barme ɗam ina ƴera, waɗ feere njaacco-ɗaa ngaraa e am, e oon waktu kaalanaa mi ɗum. Oon fuur noon laatiima o feewniraa ko kaaƴe ɓaleeje, nde yahi haa laatii ñalngu ngootu, ñalnde heen ko aljumaa ina hawra e sappo lewru aarabeeɓe wiyeteendu rajaɓ nduu, laatiima Rahmata ina juɗatnoo e fuur mum mburu, o juɗi haa heddii mbeɗu cakkitiingu, o tinaani tan haa ndiyam ƴeri. E nder konngol Geno toowɗo e Ɓuraana mum tedduɗo oo “ haa ari yamiroore amen juɗirde dulñitii ” simoore huudu, kaawise :(40) Ndeen Rahmata yiyii ɗum tan, o wulli o wiyi : “ Geno ɓuri mawnude, geno mawnude ” annabi Nuuhu goongɗii, ko ɗum goonga, fodoore Geno wiyanoo ndee arii, leepte ɗe annabi Nuuhu wiynoo ɗee ngarii. Jibriil Muusaa Joop


text:
Geɗe keewɗe ɗe yimɓe ina mbaɗa, cikka ina moƴƴi, moƴƴaani. Yeru ko faati e no nguleeki haɓortee.
Ɓuftaade ɓuuɓɗam : So wulii, wasiyaa ko yo neɗɗo leppin ɓalndu mum joo e joo fof ngam tellinde nguleeki ɓalndu. Kono on mbiyaaka ɓuuɓɗam, mbiyaɗon ko ndapsuɗam, ɗam wulaani, ɓuuɓaani, ɗam nguleeki mum woɗɗondiraani, walla nii jaasi seeɗa, nguleeki ɓalndu.
Geɗe keewɗe ɗe yimɓe ina mbaɗa, cikka ina moƴƴi, moƴƴaani. Yeru ko faati e no nguleeki haɓortee.
Ɓuftaade ɓuuɓɗam : So wulii, wasiyaa ko yo neɗɗo leppin ɓalndu mum joo e joo fof ngam tellinde nguleeki ɓalndu. Kono on mbiyaaka ɓuuɓɗam, mbiyaɗon ko ndapsuɗam, ɗam wulaani, ɓuuɓaani, ɗam nguleeki mum woɗɗondiraani, walla nii jaasi seeɗa, nguleeki ɓalndu.
Lamɗam : Lamɗam ina ɓeyda ɗomka, ko ɗum tagi ñaamde heen seeɗa e nguleeki ko huunde moƴƴere, Ɗum ina ɓeyda ɗomka addana neɗɗo yarde, ɗum noon leppina ɓalndu. « Ñaamde tekum ina waawi ustude ndiyam ɓalndu, usta ñaamɗe. Woppude lamɗam haa laaɓa e sahaa nguleeki walla caggal nde neɗɗo dillini ɓalndu mum no feewi, wonaa huunde moƴƴere; sibu so neɗɗo dillii no feewi, warñeende yaltidda ko e lamɗam.
Warñeende : siimtude warñeende welaani, kono ko huunde jojjunde ngam ustude nguleeki.
Yarde ataaye : So wulii no feewi, yarnde ko wuli ina ɓuuɓna ɓalndu, nde tawnoo ina warñina neɗɗo. Kono ngam reentaade horo ɓalndu hoto neɗɗo yar heen ko heewi. Ɗum noon ko wayi no ataaye gulɗo ina wallita e ustude nguleeki tawa hornaani ɓalndu.


text:
Ɓeydugol pesooɗe he binndol Pulaar, yiyannde Porof. Abuubakri Muusa Lam.
Caggal nde deftere Porofesoor Abuubakri Muusa Lam, Fulɓe Gila Heli e Yooyo Haa Fuuta Tooro, yalti, en mbaɗiino winndannde he lowre men http://www.pulaaronline.com, nde tiitoonde mum wonnoo ko: Ko addi Pesooɗe he Binndol Pulaar? Hono no yimɓe heewɓe, he ngaan saanga, en kucciniino feloore he kuwtorogol pesooɗe he binndi makko he dow luutndare ko nanondiraa he kuule mbinndiin Pulaar. Sikke alaa he oon tuma en naniino omo jaaboo kala felatnooɓe mo he binndanɗe he ɗemngal Farayse nder Jamaa-Tabital Pulaaku.
Ko ɓooyaani en kawrii he winndannde Pulaar juutnde nde Porof. Abuubakri M. Lam waɗi gila he ngaan saanga, ngam fammin’de heen yiyannde makko, e hol ko addanimo ɓeydude pesooɗe he binndi makko. Ko fotde men, hayso en ɗaɓɓaani yamiroore makko, jippin’de ɗoo ndeen winndannde, ngam mo woni kala ñaawirana ɗum hakkille mum.
CAGGAL PAALEL NJUUMRI E SAWRU GANNDAL: HUJJIKINAADE YÓNTII
E ndee-ɗóó winndannde, njiɗmi ko ruttaade e ko faati e lelnde binndól ɗemngal pulaar. Waɗi noon ko won nan-nanti njettii mi ; ko ɓurmi teskitaade e majji ko ñiŋooje jówitiiɗe e no lelnirmi binndól e Sawru Ganndal. Ɗuum noon alaa-e-sago mi jaaboo, mi rokka dalillaaji gaddanɗi mi winndirde no mbinndirmi nii, gila e Paalel Njuumri. Ko adii kóó fóf, mi siftina ko kaalnóómi e puɗɗórgel- golle Paalel Njuumri :
« Njokkirten puɗɗórgel-golle men ko lelnde binndól. Eɗen nganndi won sarɗi darnaa ko faati e no pulaar fóti winndireede ; eɗen nganndi kadi won wiɗtooɓe men yaaruɓe ganndal ɗemɗe sakkitɓe peeje ko faati e ɗuum. Enen noon to bange men, mbindirɗen tan ko no hakkille men sikkiri ko noon fóti winndireede. Ɗuum alaa ko bonnata hay dara. Eɗen cikki hannde yimɓe póti ko acceede ndurna miijóóji mumen e no binndól ɗemngal mumen fóti leloraade ; aduna e juutde koyngal, maa won ɗo yimɓe kawri, tawa kadi hay gooto ɗawaaka to baŋnge peeje : so mesalal saamii, mawɗo ene hocca, cukalel ene hocca. E ngoon yeeso kadi, deftere men ndee ko jarriborde sabu won ɗo kóŋnguɗi góóti mbinndiraa e mayre e fannuuji ɗiɗi céérɗi, ɗuum fóf noon haa yimɓe mbaawa ƴeewande koye mumen hol heen binndól ɓurngól yuɓɓude. Ko ɓuri raɓɓiɗde e haala tan, anniya men ɗoo ne ko yomnaade mbele maa en njiitu laawól ɓurngól feewde.» A.M. Lam
Siftinde ɗii-ɗóó kóŋnguɗi ene haani sabu, e Sawru Ganndal, ko e jarribaade ngonɗen haa jóóni. E Sawru Ganndal, en naannii kesum : wóni pesooɗe nane dów o e e. Wiyaama ko ɗuum ɓuri laawde won heen, haa tééŋti e haralleeɓe wonɓe e salndu toppitiindu ɗemɗe genndiije e laamu Senegaal. E taawilaaji, wiyaama won e maɓɓe yaaɓe haa mbii deftere ndee fotaani jaŋngeede e duɗe ɗe laamu halfi. Won sehilaaɓe njééwtidmi Pari, e ɗanngal mbaɗnóómi toon e léwru settaamburu, ɓeen ne ko haala pesooɗe ɗee kaali.
So tawii heɓii ɗoon, fótii haŋkadi mi jaaboo, mi hujjikinoo. E oon sahaa, kala jom hakkille maa waaw anndude so tawii ko e juumre ngónmi walla ko miin wóni gadiiɗo finde e ɗaanódinooɓe !
Gila jóóni, mbiyen kam no Sawru Ganndal winndiraa nii, ko goonga, won ɗo luulndii sarɗi laamu nguu ƴettunoo e 14 oktoobar, 1980 ; ndeen ko Seŋngoor laaminoo leydi ndii. Oon sarɗi wóni, e farayse, Décret 80-1049 relatif à l’orthographe et à la séparation des mots en pulaar, wóni e pulaar : « kuulal 80-1049 paatungal e binndól e céérndugól kóŋnguɗi e pulaar ».
Ciftinen ɗoo wonde kuule Seŋngoor ƴettunoo paatuɗe e binndugól ɗemɗe ngenndiije ngaddiino luure keewɗe e oon sahaa ; ɓurnoo heen teskeede ko cówgól alkuule. Ɗuum renndinii mo e Usmaan Semmbéén nde winndiri Ceddo deewuuji ɗiɗi ɗo kuulal binndól wolof ngal Seŋngoor lelnunoo yamiri d gooto. Ɗuum renndinii mo e Seek Anta Jóóp innirnooɗo jaaynde mum politik Siggi, haa oon waɗtini ko woppude Siggi, suɓii Taxaw sabu salaade winndude Sigi no kuulal ngal yamirirnoo nii.
So en njuurniima kuulal paatungal e pulaar ngal, maa en taw won no ngal wiirunoo yoo winndire kono hannde wonaa miin tan salii heen rewde : Hannde ene saɗi binndoowo ŋgu puccu no kuulal ngal lelniri nii, heewi winndeede ko nguu puccu.
Haa juóóni ko noon neɗɗo o, gawri ndi, suudu ndu… kééwi winndireede hannde ko neɗɗo oo, gawri ndii, suudu nduu… E ndaɓɓa, ɗo Seŋngoor raɓɓiɓinnoo fóf, hannde en njuutnat, sabu kala gannduɗo ɗemngal ngal tigi-rigi, feccaani sikke koko juuti. So juutnaaka, ene waawi addude caɗeele heen sahaaji : suudu ndu njiimi ndu so winndiraama suudu ndu njiimi nduu ɓurata feewde sabu ndu gadano oo e ndu baɗtindiiɗo oo ngonaa góóti. So juutnaaka, ndu relatif e ndu article, so en kaalii farayse, ceerataa. E kuulal Seŋngoor, ndu relatif ko jejjitaaɗo ! Ndee-ɗóó ñawannde, ɗemɗiyaŋkooɓe pulaar cafrii ɗum sabu Yèro Sylla hóllirii e deftere mum wiyeteende Grammaire moderne du pulaar, Dakar, Les Nouvelles Editions Africaines, 1982, hello 207, caatagól ɓe caatii kuulal Seŋngoor e oon fannu.
Ko noon ne kadi ngal yejjitiri ó, óó e é, éé. Ɗoo ene jari rippude seeɗa : mbele so tawii kuulal yejjitii, won e amdaare wona e juumre, ko fotnoo moƴƴinde binndól ɗemngal, enen winndooɓe ɗemngal ngal eɗen póti yowaade e ɗuum walla potɗen waɗde ko no Semmbéén Usmaan e Seek Anta mbaɗi nii ? Miin, oɗon nganndi jaabawólam : cuɓiimi ko waasde rewde kuulal ngal, mi timmitina ngal.
So tawii ó, óó e é, éé njejjitaama e pulaar, ɗemɗiyaŋkooɓe winndooɓe e wolof kañum en njejjitaani ɗeen alkuule : saggitorde Arame Fal e saggitorde Souleymane Faye (ɗiɗi ɗee fóf ko e wolof) ene ciftóri ɗe. Ko goonga noon so ɓe mbaɗaano noon, wolof heewat jiɓuyaaji : weer (léwru) seerataano e wéér (ɓaarde, liirde). Ko goonga kadi pulaar ɓuri famdude caɗeele e oon fannu. Kono kadi tawdi pulaar ene ɓadii no feewi wolof, ko enen póti abbaade e maɓɓe, mbaasen joñde no won e ɗemɗiyaŋkooɓe men njoñiri nii. So goonga, kala ƴeewtindiiɗo maa taw wóóróó e wooroo ene cééri no fééwi : wóóróó so ene wooroo ɓuri sabu hay gooto yiɗaa haawteede. Ɗoo pesooɗe nane e dów oo céérndii en e guumu-gaamalde nde njogornoɗen dañde sinno en mbinndiriino nii, e ɗoftaade kuulal ɗowngal binndól pulaar, wooroo so ene wooroo ɓuri… Hay sinno jaŋngoowo jaaynde walla deftere maa waɗtin faamde, caggal nde yuurni yuurnitii, wallude ɗum faamde, tawaa fawii ko e mbinndiin, ɓuri fóóftinde.
Guumu-ŋaamalde ɓurnde ndee-ɗóó mawnude kadi nani :
1. Nguru nguu fof
2. Nguru nguu fof fof
3. Nguru nguu fof fof
Ɗoo ɗo pesooɗe nane ngalaa, maa won sikkuɓe 2 e 3 ko góótum. So pesooɗe ngaddaama, maa tawe wonaa 2 e 3 tan cééri, hay 1 won ko sóómi:
1. Nguru nguu fóf ( nguru nguu no diidórinoo)
2. Nguru nguu fof (nguru nguu koko ɓórtii) ; wolof e pulaar ndenndi kóŋngól ngól.
3. Nguru nguu fóf fof ( nguru nguu no diidórinoo koko ɓórtii)
4. Nguru nguu fóf fóf ( nguru nguu no diidórinoo ; e fannu teeŋtingól)
Ɗoo soklaani ko mbeɗe juutnoo : jiɗɗo binndól juɓɓungól, ngól addataa luural e nder faamaamuya, ene fóti huutoraade pesooɗe no mbaɗirmi e nder Sawru Ganndal nii. Ko noon ne kadi meere séértiri e mééri ; tééru séértiri e teerto. Mo anndaa ɗemngal pulaar, so wallitiraama pesooɗe nane, maa faam ko yaawi oo ee ko bellitiiɗo, oya ko teppiiɗo, walla oo ko ŋaaɓiiɗo oya ko dennduɗo !
En mbii dów wonde haralleeɓe lelnuɓe sarɗiiji binndól wolof kañum en taariima ɗee-zóó caɗeele : E saggitorde Arame Fal e wallidiiɓe mum, jóg, wóni ummaade e wolof, winndiraa ko fesoode nanre (hello 102) ; réy, wóni ko mawni, winndiraa ko fesoode nanre (hello 180). Kono kamɓe ne won caɗeele ɓe ngaddi : e mbinndiin ó juutɗo e é juutɗo, ɗo pesooɗe nane potnoo wonde ɗiɗi (óó, éé), ɓe kaaɗi ko e wootere. Daliilu maɓɓe ko oo-ɗóó : ɓe mbii ko tawdi o teppiiɗo (ó) walla e teppiiɗo (é) so ngardiima o walla e bellitiiɗo, nawórtu ɗumen e nder teppaare, ndeke noon soklaani addude fesoode ɗimmere, wootere tan ene yona, tawdi o walla e dewoowo heen oo waawaa wellitaade (Arame Fal, Rosine Santos et Léonce Doneux, Dictionnaire wolof- français , Paris, Karthala, 1990, k. 11-
13 ; Souleymane Faye, Micro Dico français-wolof, Dakar, 1996, h. 8). Won wiiɓe waɗi Arame Fal e ɗemɗiyaŋkooɓe wolof naatde e ndee-ɗóó feere ko yiɗde ustude pesooɗe, sabu pesooɗe so kééwii, coofnat binndól. Ɗuum Souleymane Faye góóŋɗinii ɗum sabu ko faati e éé, o wii ko waɗetaake pesooɗe ɗiɗ, yoo haaɗe e wootere : « avec l’accent porté sur la première lettre seulement [ée] pour des raisons d’économie graphique », h. 8. E ndaɓɓa, ko ittinde binndól waɗi fesoode ɗiɗaɓere ndee sammineede.
So tawii ɗuum ene wóódi, mbiyen ndeke noon ko hiilnaade mbaadi binndól walla yiɗde ittinde ɗum addani ɓe samminde fesoode ɗimmere dee. Ɗuum jibini ko ɗo o juutɗo teppiiɗo (óó) walla e juutɗo teppiiɗo (éé) potnoo wonde fóf, lomtii ɗoon ko óo e ée. Ko ɗoo noon safaara wonti ñaw ! Sabu so tawii orthographe, wóni e pulaar cellugól mbinndiin, fóti ko wallude jaŋngoowo wonaa majjinde ɗum, mbiyen ɗoo jaŋngoowo wallaaka, ɓeydana ngaanumma. Sabu yiitere nattii yonde e anndude hol no ngól-ɗóó kóŋngól ngól njiimmi fóti jaŋngireede, maa mi wadda heen anndude doosgal kaalangal dów ngal ; mo anndaa ɗemngal ngal kadi ɓuri aande. Ɓurnoo deeƴde e hakkille ko, so taawii ko teppaare foolata udditaare, ɗum holliree haa laaɓa e mbinndiin ; wóni so oo, waɗanee pesooɗe nane ɗiɗi timmuɗe, so ee ne ko noon, tawa yiitere tan ene waawa ñaawde njaŋngiin kóŋngól ; kono elléé ɗemɗiyaŋkooɓe ɓee ko faayndirɓe sarɗiiji wowlaango alkuule e sarɗiiji mbinndiin. Hay sinno ɗii-ɗóó sarɗiiji ene njókkóndiri, ɗi njiidaa sariyaaji, te woto yejjite ko mbinndiin hééwi feññinde wowlaango, ndeke noon fotaani nuskeede.
Ko ɗii-ɗóó dalillaaji fóf ngaddani mi naŋtaade haa tiiɗi e pesooɗe ɗiɗi nane no fééñiri e Sawru Ganndal nii, sabu wowlaango ñaawi ko pesooɗe ɗiɗi, te ɗuum luural alaa e ɗuum ; ko ɗuum ndéwmi haa timmi ; mi waɗaani no wiyaaɓe yoo piy ɓóggi teemedere, ngari haa e capanɗe jóy, kaaɗi ɗoon sabu yurmaade larbeteeɗo oo e hulde huftude nguru kééci mum ! Kono sariya ari dów njurum e ko heddii fóf !
So ɗuum yawtii, wiide huunde so nii fóti wonde e sarɗiiji wowlaango tan yónii, soklaani feññinde e binndól haa timma, ɗuum, e sikkam, ko juumre te kadi adiiɓe winndude e aduna, hono Misiranaaɓe haŋki (binndól feeñi toon ko e duuɓi 3400 hade Annébi Iisaa), ngondaani e ngoon miijo. Kóŋngól maɓɓe góótól ngól ɓe njooportonoo woŋki, ene hollira ɗuum : ankh. ankh tan, alkuulal gannominoowal kin-hinól faɗo, denndingal alkuule tati, ene yonannoo e sellinde binndól ngól kono haɗaani haralleeɓe binndól Misira haŋki jokkude heen e wóni n e kh mbele maa njaŋngiin oo ɓeydo weeɓde.
Kmt, wóni innde nde ɓe innitortonoo, ene sellannoo tan e Kmt, kono ɓe ɓéydu heen gorko, debbo e diidi tati kólliróóji kééwééndi ; gorko oo, debbo oo e diidi tati ɗii fóf alaa heen ko jaŋngetee, alaa, ko haa ko joopaa koo ɓeydoo laaɓde tan, waawa seerde e ko wayi no Kmt, wóni innde leydi maɓɓe.
Ɗum-ɗóó hóllirta tan ko geɗal yiitere fotaani yejjiteede e mbinndiin. Daliilu wonde so pesooɗe kééwii, binndól soofat, wonaa daliilu tiiɗɗo : ɗemɗe leyɗeele Eskanndinaawii, wóni leyɗeele baaɗe no Suwed,
Norwees, Feelanndo ɓuri zóó fóf heewde pesooɗe e toɓɓe kono haɗaani ɗumen muulireede defte, te boom njoɗndam so fóóɗóndirii e cellal, ko cellal foti ɗaftude, wonaa kañum haani sooyde !
Maa won sikkuɓe ko enen tan kaɓetee hare pesooɗe e pulaar, alaa, wonaa enen tan sabu ɗemɗiyaŋke gooto Muritaninaajo, jóóɗiiɗo hannde Amerik, kañum ne ene wayi no ko e ndeen hare wóni. Oon ɗemɗiyaŋke wiyetee ko Mammadu Ñaŋ (Mamadou Niang), o jeyaa ko Ɓoggee, koo Haal-pulaar, te o winndii saggitorde waɗnde faayiida. Ndeen saggitorde wóni Pulaar-English/English-pulaar Standard Dictionary, New York, Ippocrene Books, Inc., 1997 ; kelle 278. E fuɗɗoode saggitorde ndee, Mammadu Ñaŋ haal no góllórii, rókki dalillaaji ɗówɗi golle mum (kelle IƳ-ƳƳIƁ) haa timmi. Ko e nder ɗuum o hólliri wonde pesooɗe ene póti huutoreede : é e nder céli ; éé e nder cééli ; ó e nder ɓólél ; óó e nder ɓóólél (hello ƳI ; o rókkii kadi kóŋnguɗi góɗɗi : kelle 27 e 81). So tawii njiiduɗen miijo ko e oo Fuutaŋke, muynuɗo pulaar, ruttii wóni ɗemɗiyaŋke, bójji men ɗii ene fóti mbaɗtee hakkille.
So ɗuum yawtii, alaa ɗo fawii ŋ wooda e alkuule pulaar Koŋkord (waccoore Sammbayal Gay) winndiree Konkord, jannaŋke winndiree jannanke no e Lasli/Njëlbéen, toqngoode (wonaa tonngoode !) 64, settaamburu 2006, hello 2. Senngo e senngo won ɗo mbaawi addude guumu-gaamalde : seŋngo tugaaje ene sééri e senngo (cengól) mbabba ! So mi fuɗɗóriima binndól : Bonko Bonko… maa waɗan jaŋngooɓe ngaanumma ; oon ngaanumma maa ustotono so mi fuɗɗórinooma : Bonko Boŋko (innde debbo) ; bonko Boŋko deftaama kadi ( haako bonko Boŋko…)
Ko noon ne kadi oo-ɗoo, oo-ɗaa, e ko wayi noon, potaani renndineede. Ɗoo, ngonduɗen ko e kuulal Seŋngoor lelnunoo e 1980 ngal ; fóti ko seerndeede tawdi ko kóŋnguɗi ɗiɗi céérɗi ɗi góótól heen fóf jogii maanaa mum. Kono kadi ngam hóllude ko geɗe ɗiɗi denndinaaɗe, alaa-e-sago ɗi ndañanee diideljókkirgel hakkunde majji : oo-ɗoo, oo-ɗaa. Ko ɗuum ɓuri deeƴde e hakkille sabu ko ɗuum hóllirta wonde kelme keso oo ummii ko e kelmééji ɗiɗi dénndinaaɓi.
Ndee ñaawoore naworii inɗe denndinɗe kala (wóni les noms composés : laana-kahi, laana-njóórndi yiitere-ngaari, toŋko-bójél… póti ko waɗaneede diidel-jókkirgel ; ɗoon ne kadi eɗen ngóndi e kuulal Seŋngoor ngal. Caatagól ɗemɗiyaŋkooɓe MAPE, pawingól e maanaa kóŋnguɗi, ene tuli hakkille men seeɗa, sabu so wiyaama innde renndinnde, ene yóóɗi waɗa maande.
Jom-suudu oo (teskoɗéé diidel-jókkirgel ngel) ene fóti seerndee e jom suudu nduu ; kóŋngól gadanól ngól ko innde renndinnde (jom-suudu makko), ɗiɗaɓól ngól ko e ngaddiin haala (jom suudu nduu alaano ɗoon). Ndeke noon so tawii ko innde renndinnde, ko innde adannde ndee fóti ɗowde ; so tawii ko ngaddiin haala, ko ɗiɗaɓere ndee fóti ɗowde. So noon, jom-galle ene waawi winndireede kadi jom galle, e fawaade e ko haalaa dów koo.
Haa jóóni e toɓɓere diidel-jókkirgel, won winndirooɓe mbiimaami, njahanmaami, pijirmaami nii yenne : mbii-maa-mi, njahan-maa-mi, pijir-maa-mi, e fawaade e caatagól MAPE. Mbiyen ene gasa kono ndeen kóŋnguɗi baaɗi nii fóf keewat taƴe tawa noon alaa ko ɗeen taƴe mbaylata e njaŋngiin e maanaa majji.
Jaŋnginoowo e duɗal pulaar ene waawi, ngam almuɓɓe mum paama hol ko sóómii e kóŋnguɗi baaɗi noon, taƴde ɗi kono to baŋnge mbinndiin, caggal nde neɗɗo jaŋngi haa waawi, soklaani waɗde heen taƴe. Hono noon kadi, defte celluka ene mbaawi huutoraade taƴe haa jaŋngooɓe paama kono e binndól ñende fóf, taƴe ɗee so wonaa ene cilkita kóŋnguɗi, alaa ko ɗe nafata.
Ko noon ne kadi njiimi, njiiɗaa, njiiɗen… potaani winndireede njii-mi, njii-ɗaa, njii-ɗen. Ɗoo ne ko no mbiiɗen dów seeɗa nii tan : jaŋnginoowo celluka ene waawi taƴande almuɓɓe mum, kono so yawtii ɗuum, taƴgól soklaani. Ɗoo, en ngondaani e kuulal Seŋngoor ngal.
Mi yii mo, a salminii mo, en kóófniima ɓe, ko nii póti winndireede , wóni ceera haa laaɓa e kóŋnguɗi gardiiɗi ɗumen ɗii. Ɗoon, enen e kuulal Seŋngoor ngal ngóndi.
No mbiirunóómi dów seeɗa nii, keñe potaani addande en wiide eɗen nduña laana tawa won ko ka waawi nawde góɗɗum. Kuulal so ƴettaama ne, haɗataa yimɓe jokkude durnude miijóóji. Ɗemɗiyaŋkooɓe pulaar ko ɗuum mbaɗi sabu ko kamɓe ngadii salaade kuulal Seŋngoor ngal ( Yèro Sylla, Grammaire moderne du pulaar, k. 206-208). Tawdi ɓeen won ɗo njantondirɗen kono kadi won ɗo luurduɗen, alaa-esago golle njokka. Ɗemngal farayse adii pulaar suɓaneede doosɗe to wóɗɗi kono haɗaani mbinndiin mum e leydi Farayse e hoore mum, mi haalaani Belsik, Kanadaa e ko nanndi heen, koko waylotoo haa jóóni. Ko ɗuum waɗi mi wondaani e haɓeteeɓe yoo pulaar wóntu gooto e nder leyɗeele Afrik fóf ; ɗuum alaa fóf ɗemngal baangal noon wóódi, wonaa farayse wonaa engele ; kala ɗemɗe jaajɗe, alaa-e-sago njogoo mbaadiiji kééwɗi ; ɗoo ɗo yimɓe ene paamondira, alaa baasi.
Wiyooɓe sabu mi luulndiima kuulal jogangal hannde ngal tan woto deftam njaŋnge, paamaani faandaaram ; njiɗmi ko kuulal ngal ƴeewtee, ko tawaa moƴƴaani fóf ittee, ko fóti ɓeydeede ɓeydee, ɗemngal ngal yaara yeeso, nafa en enen fóf.
Abuubakri Muusaa LAM


text:
Mali ina foti yuɓɓinde woote toɗɗagol hooreejo leydi e lewru suwee arooru nduu, rewo leydi ndii fof wonde e wolde. Gila 17 saawiyee ɓennuɗo oo, Dillere Ndimaagu Asawad (MNLA) yantude e rebelaaji Tuwaareg goɗɗi ko ƴettuɓe fetel ngam heɓde ndimaagu oon diiwaan.
So won wiyatnooɓe haɗi Aamadu Tumaani Tuure dartinde hare murto Tuwaareg en ndee, ko haa daña hujja no heddorii e laamu, sibu ende haɗa juɓɓingol woote moƴƴol, Aamadu Tumaani hollitii ɓe woote ɗee ko baɗooje, tee kañum ko jahoowo, heddaaki e laamu.
O wiyi : « A min ndarii mbele ɗoo e 10 suwee so leelii, Mali ina daña persidaa goɗɗo, toɗɗaaɗo e woote bellitiiɗe, demokaraasiije. Caɗeele rewo Mali wonaa hannde puɗɗii, ɗe ndañii duuɓi 50. Afɓe men mbaɗdii heen, enen ne en mbaɗii heen ko mbaaw-ɗen, ma en ɗaccir ɗe koddaaɓe men. Ɗee caɗeele njoofataa janngo. Ko ɗum addani mi miijaade wonde, feere ɓurnde moƴƴude ngam heddaade e laamu wonaa umminde wolde.
So artii e suɓaade hakkunde Mali e wolde, miin, cuɓotoo-mi ko Mali. Miɗo pari yahde, ko mi jahoowo, tee miɗo duwii, ɓernde laaɓnde, nde Mali dañata persidaa toɗɗaaɗo tuugaade e demokaraasi. Ko ɗuum woni poolgu demokaraasi, ɓurngu wolde heewde nafoore.
Ina muusi mi ko nanat-mi ina wiyee wonde waɗi mi woppude wolde ina waɗa, ko yiɗde hujja no keddorii-mi e laamu. Heddaade ngam waɗde hol ɗuum? Miin ko mi jahɗo. Sibu, ko adii fof, miɗo ɗooftii doosɗe leydi Mali ɗe lelnu-mi miin e hoore am, yanti heen, nguurndam ngoɗɗam, golle goɗɗe, ina padi mi caggal laamu.
Alaa fof ɗo wiyaa e doosɗe leydi Mali, wonde so Mali yanaama, daawal panndorgal ina waɗee. Golle konu Mali dowrowe ko yuɓɓinde woote bellitiiɗe demokaraasiije, ko waawi kewde fof noon.
Haalata haala daawal panndorgal ko yimɓe heppuɓe wonde hilifaaɓe, annduɓe mbaawaa heɓrude ɗuum woote. Ina wiyee won jagge konu keblii heɓtude laamu, sibu, e wiyde maɓɓe, mi welaaka dartinde wolde wonnde rewo Mali ndee. Holi ɓeen ? Mi meeɗaa fottude e ɓeen ! Yo laaɓtu cer e hakkillaaji yimɓe kala : ina woodi yimɓe (yimɓe politik e woɗɓe) wonde e fewjude goɗɗum, sibu ɓe njiɗaa woote mbaɗee. E miijo am noon, ɓuri bonde e leydi ndii fof ko waasde yuɓɓinde woote ɗee.
Ko ɓooyaani koo, AQMI warii 70 suka malinaajo. Cikku-ɗon ko sabu amen welsindaade ? E nder duuɓi ɗiɗi, tati, jawtuɗi ɗii, en mbaasii ko ina wona 30 sagata e nder hare men e AQMI. Cikku-ɗon ko sabu neemnaare ? AQMI ko bone ummoriiɗe nokkuuji goɗɗi, ko bone kuftodinɗe winndere ndee kala, tee hujjaaji maɓɓe ɓuri ko yimɓe ɓee cikkata koo luggiɗde. AQMI ko bone diiwaniije, adunankooje.
Alaa fof leydi jogii kattanɗe, kam tan, haɓde e AQMI. Haɓde e ownugol, wonaa hare wolde tan, ko ɗum hare ƴellitaare kadi, hare kisal e hare dartagol.
Hol feere men e AQMI ? Eɗen njogii nde. Mi seeraani, gila 2006, noddude e batu hooreeɓe dowlaaji, mi ronkii yo ɗum laato. Duuɓi jeegom nana mboya. AQMI ko fedde adunankoore, nde alaa keerol. Hol no nde wuurdi ? Hol ɗo nde luuñcittoo ? Hol to yimɓe mayre ñaamata ? Mali wiyi ko maa tuugnorgal duuɓi joy lelnee, tawa ko kaɗowal AQMI no jooɗorii. Alaa e sago feere ndee lelnee, waɗanee laabi e nder leyɗe diiwaan oo kala, konuuji leyɗe ɗee keɓta nokku Sahara e Saahal oo, ngona heen.
Yimɓe AQMI ndeeƴataa ɗo gootel, ko yahooɓe ina ngarta, leydi e leydi ; ɗum ɗoon noon alaa e sago leyɗe ɗee fof uddida keeri mum en. Mali ina wonani ɗuum fof.
So artii e njulaagu dorog, ina wiyee won ofiseeji konu njeyaa heen, walla kam nooynii ɗum. Ɗum woodaani ! So tawii ɓeen ina ngoodi, ɓe njiytetee ko to MNLA. Otooji 300 haa 350 jirlotooɗi e oo diiwaan ina cokli isaas, ina cokli ponooji, iwil, ina katojini e feewneede. Ɓee julaaɓe dorog ina cokli kaɓirɗe keewɗe e nguura. Hol wuurnuɓe ɓe ? Hol rokkooɓe ɓe kaɓirɗe ? Hol sabaabu min nooynoo ɓe ? Min ngoni ko e haɓde e taraafik mo wondaaka keeri leyɗe, so woodii heen ɓe min nanngi, e min coka ɗum en … cikku-ɗon ko min nooyniiɓe ? Ɗum ko takkere nde alanaaka daliilu. Dorog oo won to ummotoo dey hade mum arde ɗoo. Minen, min ndemaani mo e nder ndee moraande, sibu alaa puɗol darotoo e mum. Ɗum noon hol to o ummortoo?
Dorog ko musiiba keɓtiiɗo duuɗe winndere ɗee kala. Wonaa minen mbaɗanaa mo, ko e nokku amen noon o rewrata, kono alaa ko min mbaawi heen. Haɓde e nguu njulaagu ina ɗaɓɓi darnde leyɗe keewɗe, duuɗe keewɗe e sarwisaaji keewɗi, tawa gooto heen kala ina jogii darnde mum heeriinde. Ɗum noon, wiyde min nooyniima, ko ɓurtinde; amin kaɓtoroo ɗum hakke doole amen.
(RFI) Firo : Bookara A. Bah


text:
En njettii geno nde o newnani en, o rokki en semmbe e hakkilantaagal waawde tawtoreede e wonde seede ndee hiirde pinal fattamlamiire, nde fedde Tijjaani Aan Ɓamti leñol yuɓɓidini e fedde sifaa hanki pinal hannde ñalnde 08 e 09 settaambar (silto) 2017 to wuro Suwoyraat. Hiirde ɓooyoore daarteede sabu galɗugol loowdi mayre kam e cenagol njuɓɓudi mayre.
Ndeen yahii haa jamma oo jenngii, koode ñaari, ndoogu fooynii, hudum ilo feeñii, GOOMU SIFAA HANKI PINAL HANNDE, kañum ne feeñani jamaanu nguu. Ɓee sukaaɓe haarɓe cellal gonndungal e pellital, ndeen teƴƴii ɗee daaɗe belɗe, jahduɗe e cukaagu ɓenndunngu, eewnii dental fulɓe, oolel jaabii ɓe e nder ladde Allah e jeereende e nder wuro Suwoyraat mbeelu haayre.
Ñaruɗe jooɗɗe fuutankooje kolliraa, seppo cosaan, cosaan fulɓe faarnoraa e nder nguu jammaagu, jammaagu pinal kam e naalankaagal.
Alaa ko yejjitaa e coñce e ñeeñal men, dental, njalniika, geɗel heen fof rokkaama fotde mum haa timmi. E ɗam nguurndam nguura ɗam hannde, ina jojji ciftinoren sukaaɓe men jibinaaɓe e teeru, nafoore e faayidaagal pinal fulɓe kam e duttorɗe mum fotdeyankooje, hakkeyankooje, neɗɗoyankooje paarnortenooɗe hanki, gaddanooje aadee guurɗo e renndo ngoo, jogaade gacce, kerse, teddungal, cuusal, kaaraysiraagal, kiram, gonɗe hannde e majjude e majjirde en, mbele aɓe njiɗa, ɓe njiɗna, ɓe paama ɓe paamnina, ɓural anndude hoyre mum, anndude fotdeeji mum feewde e jinnaaɓe kam e mawɓe, feewde e leñol mum kam e renndo mum. Sahaa e sahaa fof nguurndam renndo fulɓe e jokkere enɗam mum ina arta, nde tawnoo e nder nguurndam fulɓe ko renndo laamii neɗɗo, ɗowata ɗum, waɗata ɗum, semmbinta ɗum.
Dental waawaa heedde caggal e nder ɗii jammaaji, jammaaji kiirɗeeli pinal, sabu ko dental woni yumma poolgu men. Eɗen poti rentude, liggo-ɗen e dow nanondiral, nodden e dow beldal, kuutoro-ɗen geɗe caltuɗe e lekki potal, mbele wuura nokkuuji men e kisal. Ko dental newnata ƴellitaare men, sukka cereeli caali pinal men, wona ɓalal tiiɗngal kaɗowal añɓe yettaade e feewnitaade e men. So a yiyii dental Sifaa hanki pinal hannde, darnde maɓɓe kam e pellital maɓɓe, paamaa ko gollal kam e ganndal njeyaa ko e calɗi tammbotooɗi leñol.
E nder nguu jammaagu paayodinngu, coñce men, woni denndaangal jime e jimɗi, tinndi, njalniika, kam e ñeeñal men, ɗuum woni denndaangal fitiram gollaagu njahdungu e cuɗaari e cinkal holliraama, faamninaama sabu wonnde ɗumen ngooroondi ɓamtaare leñol.
Mo yettaani sabaabu yettataa Allah, en njettii Fedde Tijjaani Aan (weluya Allah e mum) e gardagol Sokhna Ayda Baal, nde Allaahu lonngini ɓe ngoo miijo fattamlamiiwo, miijo yuɓɓinde kiirɗeeli pinal e naalankaagal e nder wuro Suwoyraat. En nduttii teddungal pelle pine Suwoyraat nootitiiɗe e hiirde ndee, kono kadi nootitiiɗe e heblo ngoo, en manii en mantii mawɓe arɓe semmbinde jammaagu nguu, tawi en njejjitaani banndiraaɓe men rewɓe woorɓe fenaande, semmbinɓe ñalɗi pinal ɗii.
En innde Sammba jallo, hammaat Muusaa Joob, kam e Malal Sammba Gise, en ndutti teddungal fuutankooɓe Suwoyraat no potiri. Eɗen mbiya tan laawol wonaa gootol, maa en kaaltidoy kadi ko nafata so welii Allaahu
Haamiidu Mammadu Bah, Kalfinaaɗo jaŋde catal FƁPM suwoyraat.


text:
Uditgol duɗe jangirde e leyɗeele afrik
Saakitaama ñannde : Hesɗintinaama ñannde :
ñalawma hande o min njewtata ko yowiti e uditgol duɗe jangirde e leyɗeele Afrik. Ngon ɗen ko e lewru uktuubar. E yoga e leyɗeele Afrik woni ko lewru uditgol duɗe jangirɗe ɗe. Et ko hitaandɗ jande ɓuri hen hewde yahat haa lebbi jeenaay. Ko daawal tinŋtugal et hof ngo jungo janginooɓe walla et guurti daɓɓi. E no ɓatina et waktuuji jangeteeji et hitaande nden. Caɗeele ɗen ko jaasre baawal wonande jangooɓe. Holno njettoriɗen et ndeeɗo jaasre baawal faade jangooɓe ? Holi peeje mbadeten ngam caɗeele jaŋde ɗen ustoo ? E wattan ma en njaa siginchor et balal jooɗaniiɗo en toon Mamadu Alfa Jallo Ko adii e ɗen joofnira gooto et sukaaɓe naalankoɓe jeyaaɗo Fulaadu mo andiraa OF King, indemako tigi Umar Faati.


text:
Limlebbi ko njuɓɓudi peccugol sahaa tuugiindi e dille tagopeeje, ko wayi no Naange walla Lewru. Ɗum noon limlebbi feccat sahaa, teskoo ɗum, ɓeta ɗum. Aadee en penti ɗum, pecci sahaa oo e ñalɗi, e jonte, lebbi e kitaale. Fawaade e dille kuule asamaan jiyotooɗe, ko wayi no ngonka Naange nder weeyo, walla heen sahaaji lewru.
Limlebbi lewreeje (tuugiiɗi e dille lewru) ɓetata ko yolnde wonnde hakkunde dare ɗiɗi lewru. Ɗoo, njuuteendi mudda lewru ko : balɗe 29 e waktuuji 12 e 44 hojom e 2,8 leƴƴannde.
Limlebbi naangeeje (tuugiiɗi e dille naange) ko limlebbi ɗi ñalɗi mum kollitta ngonka Leydi dow jirlol mum ɗo taarotoo naange ɗoo (walla ko yerondiri e ɗuum, ngonka naange ɗo taarotoo togofeere woɗnde).
Limlebbi naange-lewruuje ko lilmlebbi teskiiɗi ngonka Leydi dow taarol mum, teskii kadi dumunnaaji.
Limlebbi laawɗinaaɗi e winndere ndee ko limlebbi gereguwaar (limlebbi naangeeje). Lebbi majji ko saawiyee, feebariyee, marse, abriil, mee, suweŋ, sulyee, ut, settaambar, oktoobar, noowammbar, desaambar. O yahrata hikka ko hitaande 2019.
Eɗen teskoo limlebbi noddi ko limde duuɓi. Eɗen teskoo kadi limlebbi berbeer en ɓuri limlebbi gereguwaar ɓooyde sibu omo yahra hikka e duuɓi 2969, tawi limlebbi winndereejo oo (lemlebbi gereguwaar) yahrata tan ko e duuɓi 2019.
Naamnal : mbele so en mbinndii : 24 bowte 2018, ko limlebbi pulaar walla ko limlebbi gereguwaar ?
Hitaande 2018, ko hitaande 2018ɓiire yonta men (e limlebbi gereguwaar). Hitaande 2018 limlebbi gereguwaar tolnondiri ko e :
- 4715/4716 limlebbi sinuwaa
- 5778/5779 limlebbi hebri
- 5119 limlebbi hinndu
- 1939 /1940 limlebbi inndu
- 1439/1440 limlebbi juulɓe (12 settaambar wonnoo 1 muharram)
- 1396/1397 limlebbi perse (faaris)
- 2967/2968 limlebbi berbeer (amasig), (ko 12 saawiyee 2018 wonnoo 1 yenaayer 2968).
Tar winndannde “Limlebbi, hitaande, lebbi e ñalɗi”
BAB


text:
Bindol: Abdullahi Sow
Gomnaajo diiwal Borno Babagana Umar Zulum wii; Woodi Tuubanko’en Asiyankooɓe e Masihanko’en nder Huɓɓirde balmanko’en Boko Haram.
Duuɓi saaliɗi warugo jonta leydi Borno, Adamawa e Yobe ɗo habda be kippe ɗe balmanko’en ɓen, ujuneeje sooyiti non miliyonji bo eggi Sabo kippi maɓɓe ɓen.
Ha moftorde 17th Gani Fawehinmi annual lecture nder diiwal Lagos, Zulum wii; “Soynde jonde jam nder diiwal Borno huusitiri waana ká tammi torrago lesdi ndin fuf ngamman haandi min kawta ko’e men gam wadduki ragare man.”
“Mi ɓii diiwal Borno, ɓiɓɓe men ɗuuɗɓe ɗo nder Boko Haram, mi fotai mi sala amma yimɓe ɗuɗbe on ɗo hoosa teddeenga maɓɓe nder windere.
Woodi Tuubanko’en (Nasaarankooɓe e Asiyankooɓe), woodi Afirkanaɓe, Masihanko’en e juulɓe.” O ɓesdi
“Nder fuuna Nijeria fuu, koo mi wia diiwal Borno komitii ɗo habda no moƴƴinira jangirrle pukaraaku (almajiri) ngam jannginki pukaraaɓe ɓen andal diina e jamanu, ekkitinaɓe dabareeji ngam ɓe wurta nder jahilaare e ɓe heɓɓa ko ɓe jonngitira. Minon fuu min wala kokka baawal ɓawo tornde dow laabi. “
“Doole min acca laarugo soynde joonde jam ɗo bana gacce fuuna lesdi ndin tan. kilomiitaaji 1,700km on hakkunde Borno be Lagos amma anden to ni diiwal Borno jooɗai jam luttuɗi diiwe ɗe fuu ɗe jooɗatako jam. Haandi en kawta en ngadda ragare man.
Min ɗo ndaara ko yimɓe Liibiya, Irak e lesɗe luttuɗe kabdirta.
Sona min itti lenyamaaku, yiɗanare e beege diina, min yahata yeeso ha lesdi ndi.
Diidaaɗil lesdi ndi laaɓɓini dow tabbitinki joonde jam e kawtal ko’e men non ɗi laati nder diidaaɗi mawɗi amma min ƴaɓɓiiɗi.”
Woodi noddangu gam wadduki taadiiɓe ɓe diiwe gam wallutuki dow jonde jam amma o hokkai baawal ɓawo maako ngam odo yia torraka ɓe tammi waddugo tammi ɓurugo wallinde nde ɓe tammi waddugo.
“Gam kawtal ko’e men, mi baawata ɓaawo waɗɗugo taadiiɓe diiwe. Min kewtay Wakkati man tawan, amma sese faago yeso ɗum dabare woonde. Mi ɗo mari dungaire wi’ugo ko mi faami.” O wii.


text:
Coñce e ñeeñal leñol ngoni denndaangal gannditirɗe leñol, ko ɗe maande e maantorɗe, paarnorɗe , e beltorɗe leñol maa renndo jiidungo aadaaji e goowaaɗi e tawaaɗi. Conce e ñeeñal leñol coomi ko denndaangal kebtinirɗe keeriiɗi kala dental maa renndo jiidungo ɗemngal, dimɗanngal hoore mum, guurdungal e nokku gooto maa falnde wootere..
Kala mo haali coñce e ñeenal leñol, ma ciforo heen leñol ngol, etee kala mo haali leñol toɗɗii ko demngal. Ndeke dottude keerol hakkunde conce,
ɗemngal e ñeenal leñol wonaa huunde newiinde sabu ɗee geɗe:
– Ɗemngal jeyaa ko e geɗe renndoyankooje baɗeteeɗe, jiyateeɗe, maantinɗe e nder daawal nguurndam kala renndo ɗo ngal huutortee ;
– Ɗemngal ko kuutorgal, ko ngal gollorgal maa njogitaari kala aadee ngam waawde wostondirde miijooji mum e woɗɓe hoɗdaaɓe ;
– Ɗemngal jeyaa ko e geɗe tagooje kaaldigal, kuutondiral, jotondiral, e nanondiral ngam jaajgol nguurndam e jeeñtingol dañal kala renndo yiɗngo ñiɓaade e ñiiɓde ko duumii ;
– So en njaɓii demngal ko kuutorgal, gollal maggal noddi ko ñeeñal gila e tafngo haala, e sawtowol e gowlaali (haala ina hitta, ina wela, ina metta, ina yurminoo, ina yooɗtoriɗa…) e fawaade e ngadduka maa kattanɗe kaaloowo o.
E yeru, mbiyen :
– wonaa jimɗo jime Ceerno Aamadu Boynaaji fof nandina e Ñokkaan Jibi Selli ;
– wonaa daarɗo Yero Maama fof nandina e Kamarel ;
– wonaa jeewtuɗo njalniika fof woni Aamadu Saar…
Ndee anndinoore ma wallit en faamde darnde ɗemngal e nder coñce e ñeeñal Fulbe. Coñce e ñeeñal leñol ngol keewi feeñde ko e sahaa ɓoornungal, e yannge, e wolde, e raddo, e jolal waalo, e coñal, e polindaaji, e fiyfiyre, e innde, ekon. Ma wonii ɗe ngadoo gollal ngal, ma ɗe njahdii heen, ma ɗe mbattindiima ngal.
Hol sifaaji coñce ?
Coñce ene cifee e ciiri ɗiɗi ceertuɗi:
Ina woodi coñce binndaaɗe : ɗum ɓuri toɗɗaade ko leyɗeele kuutoriiɗe binndol ɗemngal mum en gila ko ɓooyi e nder nguurndam mum en ; Ina woodi coñce ɗe mbinndaaka :ɗum ko haala kaalaaka tan. Hol sifaaji coñce ɗe mbinndaaka ? Ene siforee coñce kaalaaɗe : daari, e daarti, e cifti, e gaanti, e pulaareeje. Wittooɓe kollitii ɗe njibinaa ko e nder leyɗeele Afrik guurnoode e daawal caru, e hiiɗeende, e ɓitteende hiisnde, wonande laamuuji tuugiiɗi e kalifaandi. Coñce e ñeeñal leñol noon, mbaawaa ƴellitaade so wonaa e deeƴre, e teeyre hakkille e ngonka. Golle tuubakiri majjinii yoga e ngonka men, e kuutorɗe men, sabu ɗe lollini ko kulol, e caru pinal, e weftilaare hakkillaaji ɓesngu. Ɗum waɗi keddora ɗen tan ko haala kaalaaka.
Ceŋɗe coñce men
En kollitiino wonde coñce men njeyaa ko e mbaadi mbattindiindi e ngonka leñol ngol, sabu ko ɗe joowondiral humpitooji gila e mawɓe adiiɓe. Ɗe kuutortoo ko haala nguurka, haala cañiika, haala mbelka e sahaaji beñiiɗi haala njobotooka mijo e haakkile wonande kaaloowo o e keɗtotooɗo o fof, tawa kadi aka yahdi e nguurndam. Haala kaalaaka e nder renndoFulɓe (Haal Pulaar en) ina heewi manooje, e njettoor, e askooji jaambareeɓe, maa jime golle e baɗle. Ko noon ne kadi coñce men keewiri soowreede jawdi nehaandi, maa mbarakon ladde, ngam siftinde dental ngal ko waɗnoo maa ko jommbaani laatoo. E fawaade e fannuuji garooji les ɗi, haala kaalaaka ina soomi tinndinooje moƴƴere, e ndimaagu, e jokkere enɗam, e kuutondiral, e koddigal, e kaaldigal, e musiɗɗaagal, e jaambaraagal, e cuusal, e muñal, e nuunɗal, e reentaare, e nehdi.
Ñeeñal Fulɓe toɗɗii ko pinal maɓɓe e karallaagal maɓɓe, e nder golle kinɗe ɗe (ŋardugol maa lobbiɗgol…), e naalankaagal, e pijirlooji, e jime, e jimɗi, e saatu kala gollal kiisngal ummanangal : ɗoftal demal, coñal, bilngo, fiyfiyre, ɓoornungal (biiwngal), yannge, wolde, raddo, jolal waalo, polindaaji, innde, waaño, awo …). Naalankaagal e pijirlooji Fulɓe ene noddi jokkondiral hakkunde jibinanɗe e yontaaɓe gure (e nder lammbaaji, e mbabatuuji, e jime, e jimɗi, ekon) e dow ko ina adda paamondiral, e musiɗɗaagal. Ina jeyaa e ko jirwinta naalankaagal e pijirlooji leñol ngol : ñaañooji, e buubaaji, e bawɗi, e kumballi, e kolli, e mooluuji, e kelle, e kuljinaali, e cinnde, e ciŋlooji… Ko ɗum rewi haa eɗen mbiya “kelle, e kuljinali, e bawɗi, e buubaaji”.
Tinndol
Ɓurnoo heeroraade tinndol ko mawdo joom humpito, baawɗo teskaade mo haaldata haa yettina miijo mum ɗo yiɗi ɗo, tawa yuwaani heɗtiiɓe, tawa ko o ceeɓando aduna : oon woni taaniraaɗo. Nafoore tinndol yaltata ko e tonngol mum. E yeru:
– Jaambaraagal : Mo suusaa bone laamotaako;
– Ganndal : Mo naamnotaako maayata ko majjuɗo;
– Teddungal : So koɗo tawii aɗa waali ɗoon, wertan mo leeso, e yeeso;
– Muñal : Mo muñaani cuurki dañataa ƴulɓe;
– Hattan : Neɗɗo yo feƴƴu ko hoore mum waawi roondaade;
– Lesɗinaare : Neɗɗo yo dinko, Alla jiimta e mum;
– Nimsa : Sinno koy haɗii boy laamaade; – Reentaare : Goɓɓe ngonaa asakal, kono ina nduuñta woororde;
– ekon.
Daarol:
Daarol haalata ko golle baɗnooɗe e hol no ɗe laatorinoo. Daarol ko haala, angolnoddi yumteende ɗemngal, e peeje, e ñeeñal. Ngol heewi toɗɗaade ko neɗɗojeyaaɗo e leñol daaroowo o. Daarol ina sifoo gilli, e cuusal, e ndoolndoolaagu, e jaambaraagal, e kaawisaaji. Kala daaroowo ina jogii ciŋkal e fannuuji jangiñankooji haala neɗɗo oo. E yeru, Aamadu Mali ɓurɗo anndireede Kamarel so ina daara daarol Yero Maama, o wiyata ko :
“Yero Maama…kodda Maama, kodda Oolel Busooɓe, Buso e lollaŋeeje junngo e dabbungol, junngo e gaawal, koyɗe e alkabeeje, dufoowo kiraaɗe banndum en, waala ɗaanaade. Mo dogataa, hulataa, yahrataa caggal. Kuɗal daande weendu,hesetaake, duggetaake, duggantaake daabeeje ñaama. Jaalal mawngal, jabbirgal mawngal. Dasee, taƴa codduli. Rondee, feeca hoore. Tammbee, seeka reedu, yaaɓana jaajaali…
Daarol ina heewi abbitneede e jawdi nehaandi, ko wayi no nayi. Ko ɗoon Demmba Kebe wiyatnoo :
“Kine kecce, gallaɗi joorɗi. Ɗi mbela kocce, ɗi metta ngaynaaka. Daaneeji jamma, buunaaji weetndoogo, wonaa gidduɗo fof nannga e laaci.”
Woon e daari ina ciŋka ñaaƴngal Faatimata Baaba Lobbo, maa baɗɗagol puccu:
“… O Weddii ngu koyngal, ngu weddii mo wirngo. O yaɓɓi e baylo, sakke sefi, o jooɗii e maama labbo…” ;
“… ngu noppi juutɗi, hakkillaaji daɓɓi, o fooɗi taltali, ngu darii e ñorgo, koyɗe ndenndi, ngu heddii e ngu rippa e tanka…”
Gaanti
Gaanti ko haala mbeñiika, potka jiiɓtireede hakkille. Gaanti keewi huutoreede ko e sahaa sorbooji e dingire. Yeru: Bisimilla mon e ngoo leeso rimo, ngo furataa, mooƴataa… ; Joom gelooɗi tati : baa ina ñaama yimɓe, baa ina ñaama japeeje, baa ina ñaama gelooɗi, hol heen ba ɗowoowo o ardinta? ; Hol kuutorgal ittangal e maayo, kono nde ngal waɗtaa e maayo fof, ngalmaayat?
Ciftol
Ciftol ko huunde udditoore hakkille cukalel. Ciftol heewi wonde ko huunde nde firo mum nanondiraa e nder falnde wootere, e nder nokku. Hanki ina heewnoo wiyeede ciftanee kam ɗo : Kore kippiti kore ? Mbeɗe yaha, hol ko ƴeewataa mi (ndaarataa mi)? Sira ina yaha, kette ina caama ? Njuppu mi sumalle am, ndonku mi loowtude?
Pulaareeje
Pulaareeje ko haala nguurka, ndaɓɓa, ndottaaka, loowoowa maanaa, e nder yoga e jeewte. Pulaareeje ina ngalɗina yeewtere, etee eɗe kolla pinal e humpito neɗɗo kuutortooɗo ɗe oo ɗo tolnii. E yeru : Haalpulaar en / Fulɓe mbiyi: Mawɗo soodaani ganndal, ɓooy wuurde ;
Ko woni e lahal fof, ma juuɗe njiytu; Ko hooynantenoo, so saamii, hoccete;
Hiraande ko jamma ñaamatee, kono fewjetee ko ñalawma.
Daartol
Daartol haalata ko golle baɗnooɗe, e hol no de njahrunoo haa ɗe laatii. Daartol ina jaara kaalateeɗo oo, tawa ina yahdi e asko makko. Daartol heewi wonde ko huunde winndaande. Nde daartol wayletee ko ma wiɗtooji keewa, wiɗtooɓe nanondira e miijo sellungo, tuugiingo e ngoonga wiɗtooji ɗii. Daartol heewi toɗɗaade ko kewuuji, golle e balle yimɓe, e leƴƴi, e leydi, walla jaambaaro, e galo, e ganndo, maa jarlitaniiɗo leñol mum walla leydi mum, e ko nanndi heen. E yeru : Ceerno Suleymaani Baal mo Boode e jammuule; Abdul Bookara Kan mo Daabiya; Elimaan Buubakar Kan mo Dimat; Baydi Kacce Paam mo Giyaa; Alfa Umaar Ceerno Baylaa mo Mbummba (walla Kanel)… ; Yonta almamaagal e nder Fuuta Tooro; Fuuta saanga Laam Termes, walla e yonta deeniyankooɓe; Dartagol leƴƴi Afrik walla Asii esaanga peeñgol koloñaal en…
III-Ñeenal Fulɓe
So eɗen kaala ñeeñal leñol ngol, alaa e sago nduttano ɗen firo ɗemngal, sabu kala gollal toɗɗii ko ñeeñal, etee kala ñeeñal ko keɓal miijo. Ɗemngalnoon jokkondiri ko e miijo. Ko ɗemngal fiɓata anniya, e paandaale kala neɗɗo, e dow huutoraade kelmeeji e nder konngi mum, e tuugaade e celluka ɗemngal ngal. Konngol (haala) ko keɓal gollal miijo kala adee, ngam waawde yaajnude e wertude gannde mum, e fawaade e soklaaji renndo. Ɗemngal ene jeyaa e ko wallitta jokkondiral e kaaldigal hakkunde hodduɓe, e wonduɓe, e gostondiral miijooji e nder renndo waawngo wonde fo. Ko ɗum huunde fotnde wonde, huunde waɗɗiinde. Sabu so ɗemngal woodaano, njubbudi hakkunde hoɗduɓe, e rennduɓe soklaaji waawataano laataade, alaa ko haali noon ñeenñal ngal. Kadiso tawii ɗemngal woodaano, ngootaagu renndo ngam haɓtaade doole tageefo e musiibaaji beeyooji duumotaako (amooji, heege, conngon, cumuuji….).
Nii woni, e fawaade e darnde, e soklaaji, e yiɗde leñol ngol, kadi e fawaade e ngonka e mbaylaandi leñol ngol, ngol feccitii hoore maggol e kinɗe, tawa wooteere heen fof won ɗo heedtani dental ngal : ɗum woni ko mbiyaten Maabuɓe, e Sakkeeɓe, e Wayluɓe, e Lawɓe, e Subalɓe, e Wammbaaɓe, ekon.
Ñeeñal Haalpulaar en maa Fulɓe toɗɗii ko pinal maɓɓe e karallaagal maɓɓe, e nder golle kinɗe ɗe (ŋardugol maa lobbiɗgol…), e naalaŋkaagal, e pijirlooji, e jime, e jimɗi, e saatu kala gollal kiisngal ummanangal : ɗoftal walla demal, coñal, bilngo, fiyfiyre, ɓoornungal (biiwngal), yannge, wolde, raddo, jolal waalo, polindaaji, innde, waaño, awo …).
Sifaaji naalankaagal
Sifaaji naalankaagal ina keewi. Ina woodi heen :
Naalankaagal kinɗe
Ene teskaa hinnde fof ene jogii fannu mum e karallo mum : – Maabuɓe ko dillere (Umaar Gafoo) – Seɓɓe ko gumbalaa (Sammba Mariyam) – Fulɓe aynaaɓe ko fantaŋ (Soomaa Jah) – Waañooɓe ko kerooɗe (Keekuta joom Baggel) – Subalɓe ko peekaan (Demmda Jeeyel, e Gellay Aali Faal, e Hammadi Ayse Jool).
Ina wadi jimɗi e woon e kinɗe, ko wayi no Lawɓe (Rewɓe) ina mbiya : “Miin, nde ngamatnoo mi nde, mi fijdataa e kon ndeegu sasa. Kon ko cukalon ndeegu sasa. Ko walnde no waare huɗo. So ɓoti ŋabbii e cate, koli ndeen baaɗi koota dow ! So kaatane njarii gosi, ndeenduñtooɓe laaɓata. Mbaɗeekelle ngara… Hannde ndooren e cosaan, kocosaan moƴƴi weli. Yo on nguur dañ-rennda en ! Mbaɗee wela, mbaɗee wela ! Lawɓe ngaree kooten Saalum ngoowaandi, wuro e wuro. Ngaree kooten Saalum, leydi bane e cinngoole. Kooten ngoowaandi nodditii…”
Horɓe ina mbiya : “Sukaaɓe ko biri, ko baaji, ko kolowlowe. Kuɓɓanee kam jayli e docotte haa mi ƴeewa so mi yejjitaani. Kummba Suko rewii ɗo ina wondi e wwrɓe ina tiindii wuddu leydi. Kummba Suko ko korgel awluɓe e wammbaaɓe…” To bannge Subaalɓe, Gellaay Aali Faal wiyi e cinkal ndaneewu : “Weeti, jaaltaaɓe jofii jamma ina ardi e Koli Maaysa Jinne. Cakkudi ko ɓeydaari tuure. Botom binne, annebi sikki sakka, jinne aadama renme…”
Jimɗi leele
Alaa hinnde heerorii leele, ko ɓurɗo waawde ɗum tan, e ɓurɗo welde daande. Ina jeyaa e dowlinɓe leele : Siidi Siriif, e Sammba Joob, e Abdullay Ceenel.
Naalankaagal caringal :
Ngal jeyaa ko e mbaadi mbattindiindi e naalankaagal leñol ngol. Ngal feeñata tan ko e dinngire, e krwuuji : kume, e guppi maa e tugune. Ko sukaaɓe rewɓe, e worɓe yontidaaɓe keerorii ngal, sabu ɓe njimondirtu gilli, e korsa, e teddule, ekon. Aɓe keewi kadi yennude sagataaɓe, maa jiknaaɓe sunnotooɓe, e haaltooɓe golle maɓɓe. Jimɗi maɓɓe ina ceerti mbaadi e ciiri, e fawaade e diiwaanuuji Fuuta. E yeruuji : – “Njaltee cooynee catal kaŋŋe lippolm tamaroowi, dimmbee jooroo, sammee naayoo, keccungel, salii heccude, miñnungel, salii miñnude, darii footti faayiidaa, oon ko joom korle morle, mo ngiton beeli aljannaaji.”
– “En ndañii ko korɗo men mo fenataa, kaalowel kaŋŋe jooroo, kaalisaaji mbaɗa jamman.”
– “Mawɗo mo wonaa neene am,sabu neene am wonaa yumma ɓokki. Yumma ɓokki jibini, weelnii, weelnanii ferotooɓe. Neene am wonaa yumma jaaɓi. Yumma jaaɓi jibini, weelnii, weelnani faggooɓe.
– Neene am wonaa yumma mbeewa. Yumma mbeewa jibina udda. Neene am wonaa yumma lella. Yumma lella finat jaawa. Neene am kay, ko yumma tiiɗa mbootu, mo wambaani janɗo. Neene am ko yumma kecco ɓernde, mo woynaani boobo.”
– So mi doorii e “Munnu Manna”, Munnu mo hakkile mbaalu. So a nanii, so a nananii, jaabo, ko aan tan mbiyat mi. Woy heege e “Munnu Manna”, dampee, dawa, yeeƴotaako.
– Cagataagal jaay ndoƴ, jaay ndoƴ kay boni e surga, moƴƴaani e ñaaɗa waare. Cagatal ɗooɗe, e karille harminii eeraade jamma. Cagatal leydi e dubuuje. Woy dimo, ngooƴam dawaaɗi.
Naalankaagal diine
Naalankaagal diine mawninta ko ɓure Nulaaɗo, Muhammadu (S.A.S) kaam e jamirooje Alla, joom men. Heerorii ngal ko almuuɓe ngay, e almaddaaji. Buri lollinde ngal ko Ceerno Alasan (Ceerno Boy), e Ñokkaan Jibi Selli. Yeru :
– ” Mi woyii hoore am e ndee sahre ; ndee sahre ko halkaare mo anndaa kala ɗo fayi faade…”
“Ƴettee mo, paanee mo to paaɗka, paliika naangeeji, e nduu niɓɓuru, heewndu jarabuuji…
Naalankaagal joljole
Ko naalankaagal diɗɗe naalankooɓe. Ko Baaba Maal ɓuri dowlinde ngal hannde to bannge Fuuta Tooro. Alaa fof majjuɗo darnde e nafoore golle maɓɓe, kanko e naalankooɓe woɗɓe : ɓe njettinii pinal fulɓe ɗo henndu poofaali mum en waawaa heɓde.
Tonngol
E tonngol, eɗen mbaawi wiyde wonde ko coñce e ñeeñal ngoni peeñirɗe leñol. Ɗum wayi e leñol fof ko no jelde wayi e jawdi nii. So tawii leñol Fulɓe ina yiɗi heƴde e aduna, e wiɗtooji ngonka leƴƴi e adaaji mum en, alaa e sago ndarano ɗum wiɗtude e winndude, e reftaade mbaydiiji pinal men kala. Ɗee golle noon naamnii ko jaŋde e binndol ɗemngal ngal e kala fannu ganndal newaniiɗo en. Karallaagal e kuutorɗe e gannde kinɗe ɗe, ina poti reeneede, mbele yontaaji garooji ɗi ina ndaña ko paarnorii e pinal ngal, e jikkuuji ɗi, tawa wonaa fooɗtude faayiida meho tan e wiyde “Miin…miin… ko mi kajaa…”.
Ñamri jimɗi e jime men yo yahdu e sahaa gonaaɗo o : ɗum woni haɓde e majjere e wallitde hiiɗaaɓe waasamndoolɓe en hono remooɓe e aynaaɓe e fitiram golleeɓe tammbiiɓe njeñu men ; e salaade kiiɗal leƴƴi e ɗemɗe.
Ñamri jime men ina foti noddude potal leƴƴi leydi ndi e ngootaagu majji. Ngamri e jimɗi e jeysi e kettuki e kadduki e cacci e ñaantule men ina poti hollitde mbaydi pinal men ngaadanteeri, e ɓure leñol ngol, e oon fannu, etee eɗum foti holliteede e nder kewuuji men, hono inɗeeli e diftule e jaɓɓule e pottitte goɗɗe, nder e caggal leñol ngol.
Naalankaagal joljole hannde noon, hono jabbaaji ɗi (“Rappeurs”) ina faayni renndo ngo. So Alla, loowdi ndi ina heewi maanaa, kono liiƴaali ɗi, e kettuki ki, e mbaydi kam e kelol ɓalli sukaaɓe ɓe, ina faayni mawɓe ɓe. Mo ina “rappa”, yo o naatnu gaaci e hiitooji men e golle mum, o huutoroo yoga e ñaantule men asliyankooje, o ñemmba cummbaali e duƴƴe men, hay so tawii omo abbitoo e ngadduki aduna hannde o, e yiɗde yonta makko.
Coñce men e kuuɓal potaani woorde podooje e paandaaje leñol ngol, eɗe poti jaɓde yiɗde ɓesngu men, ɗe njahda e miijooji men e kala sahaa, ɗe tuugnoo e diine Lislaam.
Banndiraaɓe, sehilaaɓe, mussiɓɓe tedduɓe, so leñol yiɗii heƴde e heƴnude pinal mum, so leñol yiɗii heɓtineede e nder leydi, e hakkunde leƴƴi guurdaaɗi, ene foti daraade, dadoo, mbele hakke mum, maa hujjaaji mum walla geɗal mum ene yooltoo.
So tawii ngonka hanki haɗtiino en ko heewi, kuccanɗe hannde ɗe ne ina kolli yeeso hoolaare, e moƴƴere nde en potaani welsindaade walla faalkisaade walla neemnaade to fannuuji kala : faggudu, e dawrugol, e jaŋde, e pinal, e juɓɓule haɓtaare baasal e ñabbuuli, toɗɗiiɗe rewɓe e sukaaɓe.
Banndiraaɓe, hol to njejjiten hay sahaa gooto wonde e nder oo aduna kesamhesaagu, oo aduna jiirooji, kala leelɗo jolnude junngo mum, famɗat ko tawi e lahal.
On njaaraama.
Umar Hammaat Daat